
ABSTRACT

 

Adopţia reprezintă «un act juridic sui generis, esenţialmente civil şi solemn, în care se regăsesc corespunzător elemente ale actului juridic administrativ şi judiciar în temeiul căruia, pe de o parte, încetează legătura de filiaţie civilă între adoptat şi adoptator sau soţii adoptatori, precum şi legături de rudenie între adoptat şi descendenţii acestuia, pe de o parte, şi rudele adoptatorului sau familiei adoptatoare, pe de altă parte».

Fenomen complex, sociologic şi juridic, adopţia este o modalitate de protecţie a intereselor superioare ale copilului, de soluţionare a problemelor familiale ale acestuia, dar poate fi o sursă de probleme familiale, dacă drepturile celor implicaţi în adopţie şi, mai ales, drepturile fundamentale şi interesul copilului nu sunt respectate.

Adopţia este instituţia juridică prin care se stabileşte o legătură de filiaţie între adoptator şi adoptat, precum şi legături de rudenie între adoptat şi rudele adoptatorului.

Legislaţiile naţionale reflectă atitudini diferite faţă de adopţie, determinate de tradiţiile familiale, concepţiile religioase, moravurile şi chiar istoria statelor. Majoritatea sistemelor de drept reglementează adopţia ca instituţie care permite stabilirea legăturilor de rudenie între adoptat şi adoptator şi consacră principiul potrivit căruia adopţia se realizează în interesul superior al copilului. Există state în care adopţia nu este reglementată (Vietnam, unele ţări din America de Sud) sau este interzisă (ţările musulmane, în care Coranul interzice adopţia). 

Lucrarea prezintă prevederi legale în materia adopţiei naţionale şi internaţionale din Austria, Belgia, Franţa, Germania, Norvegia, Suedia şi Ungaria.

AUSTRIA

▪ Bază legală
- Codul civil (art.178 – 185 a)

- Legea federală privind protecţia tinerilor

- Legile regionale referitoare la protecţia tinerilor
A. ADOPŢIA NAŢIONALĂ

▪ Autorităţi competente în materia adopţiei
Potrivit art.24(1) din Legea federală privind protecţia tinerilor, autorităţile publice de protecţie a tinerilor au dreptul de a încredinţa copiii în plasament pentru adopţie, potenţialilor adoptatori. La nivel federal, procesul de adopţie intră în competenţa Serviciului public pentru protecţia tinerilor, iar la nivelul provinciilor (landurilor), în competenţa serviciilor publice regionale pentru protecţia tinerilor. De asemenea, aceste autorităţi pot recunoaşte statutul de agenţii de plasament pentru adopţie unor organizaţii/asociaţii non-guvernamentale. 

Toate cele 9 provincii federate au adoptat, în legile regionale, prevederi în acest sens. Majoritatea provinciilor limitează competenţa plasamentului spre adopţie în străinătate numai la autorităţile publice de protecţie a tinerilor. Fac excepţie 3 provincii – Oberösterreich, Salzburg şi Viena, care permit delegarea acestei atribuţii către organizaţiile/asociaţiile non-guvernamentale autorizate.

▪ Condiţii referitoare la potenţialii adoptatori

- Statutul civil. Poate adopta un copil orice persoană care are capacitate legală de exerciţiu şi care nu a depus un jurământ de celibat (“a promis în mod solemn să nu se căsătorească” - preoţi catolici, călugări, călugăriţe). 

Adopţia poate fi făcută de o singură persoană sau, în comun, de cuplurile căsătorite heterosexuale şi, din 2013, şi de cuplurile homosexuale. De regulă, soţii pot adopta un copil numai în comun. Excepţii: copilul unuia din soţi urmează a fi adoptat de celălalt soţ; unul dintre soţi este declarat legal incompetent; cuplul adoptator a trăit separat mai mult de 3 ani; în cazuri similare grave.

Nu pot adopta persoanele care răspund oficial de administrarea proprietăţii copilului.

- Vârsta. Tatăl adoptator trebuie să aibă vârsta de 30 de ani, iar mama adoptatoare, 28 ani. În cazul în care cuplul adoptă un copil în comun sau dacă o persoană adoptă copilul soţului/soţiei, condiţia limitei de vârstă nu are aplicabilitate.

Diferenţa de vârstă dintre soţii adoptatori şi adoptat trebuie să fie de 18 ani. În cazul în care adoptatul este copilul biologic născut în afara căsătoriei al unuia din soţi sau are legături de rudenie cu adoptatorul, este suficientă o diferenţă de vârstă de 16 ani. 

Deşi legea nu prevede o limită de vârstă pentru adoptatori, s-a constatat că este puţin probabil ca persoanele care au depăşit vârsta de 40 de ani să îndeplinească condiţiile necesare pentru o adopţie efectuată în interesul copilului. 

Legea regională privind protecţia tinerilor din provincia Vorarlberg permite adopţia numai dacă diferenţa de vârstă dintre copil şi potenţialul adoptator este similară cu cea dintre copil şi părinţii săi biologici (art.23).

Legea nu conţine dispoziţii referitoare la criterii religioase, de rasă sau culturale. 

Totuşi, în practică, aceste criterii sunt luate în consideraţie pentru promovarea interesului superior al copilului. De exemplu, Legea regională privind protecţia tinerilor din provincia Oberösterreich prevede că, pentru adopţie, trebuie luate în considerare afilierea lingvistică, religioasă şi culturală a copilului adoptabil.

▪ Condiţii privind copiii adoptabili

Întrucât, în mod tradiţional, adopţia a fost şi este considerată drept o modalitate prin care părinţii fără copii dobândesc un succesor pentru numele şi averea lor, legea nu prevede, pentru copilul adoptabil, multe restricţii legate de vârstă, naţionalitate sau de alte caracteristici.

Adopţia are ca rezultat stabilirea unei descendenţe legitime, iar copilul adoptat este considerat ca şi copil născut în cadrul căsătoriei; tatăl biologic îşi poate adopta copilul născut în afara căsătoriei; bunicii îşi pot adopta nepoţii.

▪ Etapele procedurii de adopţie

- Înregistrarea copilului adoptabil. Mama sau părinţii biologici care doreşte/doresc să dea un copil spre adopţie, se adresează în acest scop Serviciului pentru protecţia tinerilor. În acest moment, părinţii biologici trebuie să se decidă asupra tipului de adopţie (secretă, semi-deschisă sau deschisă).

În cazul unui copil abandonat, dreptul de a-l reprezenta şi îngriji revine Serviciului pentru protecţia tinerilor.

Procedura de adopţie poate începe după expirarea unei perioade de minimum 8 săptămâni de la naşterea copilului.

Potenţialii adoptatori trebuie să se înregistreze la Serviciul pentru protecţia tinerilor, care are sarcina de a alege cele mai potrivite persoane pentru adoptarea unui copil.

- Participarea la cursuri de pregătire parentală nu este obligatorie.

- Aptitudinea de a adopta a potenţialilor părinţi adoptivi este evaluată de Serviciul pentru protecţia tinerilor. În cazul în care consideră că potenţialii părinţi adoptivi sunt potriviţi, Serviciul poate emite un certificat de tutore, în baza căruia copilul urmează să trăiască împreună cu potenţialii părinţi adoptivi pe o perioadă cuprinsă între 6 şi 12 luni. 

- Încheierea contractului de adopţie. După expirarea acestei perioade, între potenţialii adoptatori şi minorul care urmează a fi adoptat, reprezentat de părinţi/mamă sau de autorităţi federale/regionale, se încheie un contract de adopţie.

Pentru a căpăta forţă juridică, contractul trebuie validat de tribunal, după verificarea îndeplinirii standardului de adopţie prevăzut de art.180-a.1 din Codul civil: “Adopţia trebuie aprobată dacă există sau urmează a fi construită o relaţie echivalentă cu relaţia dintre părinţi şi proprii copii. Adopţia trebuie să servească interesului copilului, dacă adoptatul este minor. În cazul în care adoptatul a împlinit vârsta majoratului, trebuie să existe un interes motivat al adoptatorului şi adoptatului.”

Adopţia nu se aprobă în cazul în care ar aduce atingere intereselor copiilor biologici ai adoptatorului, îndeosebi dacă sunt puse în pericol creşterea şi educaţia acestora. Nu sunt luate în consideraţie alte dezavantaje economice aduse de adopţie copiilor biologici ai adoptatorului, cu excepţia cazului în care adoptatorul acţionează cu singura/predominanta intenţie de a provoca daune copilului său biologic (Codul civil, art.180-a.2).

- Validarea contractului de adopţie şi hotărârea judecătorească de adopţie. Pentru finalizarea adopţiei, adoptatorul şi adoptatul trebuie să semneze un contract care trebuie validat de tribunal. Dacă acest contract este aprobat, adopţia îşi produce efectele la data stipulată în contract. În cazul în care copilul este minor, contractul este semnat de tutore sau de părintele biologic reprezentat de autorităţile publice de protecţie a copilului.

Înainte de aprobare, tribunalul audiază: copilul (dacă are cel puţin 5 ani); părinţii biologici ai adoptatului (dacă acesta este minor); asistenţii maternali sau conducătorul instituţiei sociale în care trăieşte copilul în momentul adopţiei; autoritatea publică de protecţie a tinerilor.

Potrivit art.180-a din Codul civil, tribunalul emite un aviz scris, împreună cu hotărârea de aprobare, prin care motivează promovarea, prin adopţie, a interesului superior al copilului.

- Consimţămintele necesare pentru pronunţarea hotărârii judecătoreşti de adopţie. Potrivit legii, este necesar consimţământul: părinţilor biologici ai copilului; soţiei adoptatorului; mamei adoptatului. 

Consimţământul acestora nu este necesar dacă: au calitatea de tutore (ar putea fi cazul mamei biologice sau mamei adoptatului); se află în imposibilitatea de a-şi comunica dorinţa; au domiciliul necunoscut de cel puţin 6 luni. La cererea adoptatorului/adoptatului, tribunalul poate renunţa la consimţământul prevăzut legal în cazul unui refuz nejustificat de a consimţi.  

- Procedura secretă şi anonimă a adopţiei; posibilitatea descoperirii originii. Legea permite atât adopţia secretă, cât şi adopţia deschisă. Părţile pot încheia un contract de adopţie care să conţină clauza conform căreia părinţii biologici şi-au exprimat acordul de a nu fi informaţi asupra persoanei adoptatorului. 

În practică, există 3 forme de adopţie: adopţia secretă (părinţii biologici nu ştiu nimic despre adoptatori, dar pot fi informaţi de autorităţile competente asupra evoluţiei copilului); adopţia semi-deschisă (părinţii biologici cunosc identitatea adoptatorului, dar li se interzice contactarea acestuia, fiind informaţi de autorităţile competente asupra evoluţiei copilului) şi adopţia deschisă (părinţii biologici cunosc identitatea adoptatorului şi pot stabili contacte cu noua familie a copilului lor).

În cazul adopţiilor secrete, interdicţia aplicabilă părinţilor biologici nu se aplică adoptatului. În orice moment, acesta are acces la registrul de stare civilă pentru a afla numele părinţilor biologici. 

▪ Efectele legale ale adopţiei
Prin adopţie, în cadrul familiei adoptatoare, copilul adoptat are aceleaşi drepturi legale de descendenţă ca şi copilul născut în cadrul căsătoriei. 

Cu toate acestea, prin adopţie nu se înlătură toate legăturile adoptatului cu părinţii biologici. În principiu, părinţii biologici au obligaţia de a-i asigura mijloace de întreţinere, zestrea şi trusoul (Codul civil, art.182-a.1). La rândul său, adoptatul adult are obligaţia de întreţinere a părinţilor biologici care nu se mai pot întreţine singuri, cu excepţia cazului în care aceştia şi-au încălcat grav obligaţia de întreţinere înaintea împlinirii de către acesta a vârstei de 14 ani (Codul civil, art.182-a.2). Aceste obligaţii sunt subsidiare celor similare care rezultă din relaţia dintre adoptator şi adoptat.

De asemenea, legile privind succesiunea continuă să fie aplicabile între părinţii biologici şi copii, deşi părinţii adoptivi au o anumită prioritate (Codul civil, art.182-b).

▪ Revocarea şi anularea adopţiei
- Revocarea. Hotărârea judecătorească de aprobare a contractului de adopţie poate fi revocată cu efect retroactiv ex officio sau la cererea uneia din părţi, din motive foarte grave (de exemplu, s-a descoperit că un contract de adopţie a fost semnat de o persoană legal incompetentă).

- Anularea. Tribunalul are obligaţia de a anula o adopţie - cu efect numai de la data anulării - în următoarele cazuri: una din părţi a fost determinată să încheie contractul prin înşelăciune/constrângere, dacă depune cererea de anulare în termen de un an de la descoperirea acestei cauze; ex officio dacă menţinerea adopţiei ar deteriora grav bunăstarea copilului; adoptatul solicită anularea adopţiei din cauza divorţului părinţilor adoptivi/anulării căsătoriei acestora sau dacă anularea este în interesul copilului ca urmare a decesului unuia din părinţii adoptivi; părinţii legali sau copilul care a dobândit capacitate de exerciţiu solicită anularea (Codul civil, art.184-a.1).

După intrarea în vigoare a hotărârii de anulare, părinţii biologici redobândesc toate drepturile parentale.

B. ADOPŢIA INTERNAŢIONALĂ

Austria a ratificat, în 1980, Convenţia europeană privind adopţia copiilor din 1968 şi, în 1999, Convenţia de la Haga privind protecţia copiilor şi cooperarea în materia adopţiei internaţionale (1993). Nu există o lege specială de implementare a prevederilor Convenţiei de la Haga, dar legislaţia federală şi regională referitoare la adopţie a fost modificată în conformitate cu cerinţele prevăzute de Convenţie.

Autorităţile centrale prevăzute de art.6 din Convenţie sunt Ministerul Federal al Justiţiei şi guvernele regionale. 
Legislaţia internă privind adopţia nu face distincţie între adopţia naţională şi cea internaţională. 
Legea aplicabilă procedurii de adopţie internaţională se determină în conformitate cu Legea austriacă privind dreptul internaţional privat.

În principal, pentru adopţia internaţională au aplicabilitatea prevederile legale referitoare la adopţia internă. În subsidiar, însă, se face distincţie între statele semnatare şi nesemnatare ale Convenţiei de la Haga. În cazul statelor nesemnatare, procedurile de adopţie se desfăşoară în aceste state. 

Legislaţia naţională nu reglementează o procedură specială de recunoaştere a adopţiilor internaţionale. Totuşi, în cazul în care un act/procedură legală are ca obiect adopţia în baza unei legi străine, autoritatea publică pentru protecţia tinerilor sau tribunalul verifică dacă adopţia este legală şi dacă este necesară recunoaşterea acesteia. În cazul în care cetăţenii străini adoptă/sunt adoptaţi în Austria, au aplicabilitate prevederile legilor de drept internaţional privat.

Copiii - subiect al adopţiei internaţionale - trebuie să îndeplinească condiţiile de eligibilitate prevăzute în Convenţia de la Haga: înaintea plasării spre adopţie internaţională trebuie să fi fost făcute încercări pentru adopţie în ţară; în cazul în care copilul abandonat este legitim, potenţialii adoptatori trebuie să-l contacteze pe tatăl biologic al acestuia (dacă este posibil) şi să obţină consimţământul ambilor părinţi; în cazul în care copilul este orfan/abandonat, contractul de adopţie trebuie semnat de tutorele legal sau, dacă este posibil, de mama copilului.U.S. Embassy in Austria 
Address: Boltzmanngasse 16 
A-1090 Vienna 
Tel.: (+43-1) 31339-0 
Fax: (+43-1) 310 06 82 
E-mail: embassy@usembassy.at 
Internet: http://www.usembassy.at/en/
Suplimentar etapelor prevăzute pentru adopţia internă, în cazul adopţiei internaţionale trebuie întocmite rapoarte detaliate referitoare la adoptat şi adoptatori. În anumite situaţii, este obligatorie participarea la cursurile de pregătire referitoare la statutul de origine al copilului. 

Autorităţile locale au obligaţia de a-i audia pe potenţialii părinţi adoptivi pentru a evalua aptitudinea acestora de a adopta. 

Adopţia se poate finaliza în ţara de origine a copilului sau ţara de origine a copilului ce urmează a fi adoptat îşi poate da acordul ca părinţii adoptivi să obţină tutela copilului până la finalizarea adopţiei. Trebuie subliniat faptul că, potrivit Convenţiei de la Haga, contactul între potenţialii adoptatori şi persoanele care au custodia copilului este interzis până în momentul autorizării adopţiei. 

După ce adopţia devine legal efectivă, autorităţile locale competente monitorizează relaţia dintre părinţii adoptivi şi copilul adoptat şi întocmesc aşa-numitele “rapoarte post-adopţie”. În anumite cazuri, rapoartele post-adopţie sunt solicitate expres de ţara de origine a subiectului adopţiei (de exemplu, India, Rusia, Macedonia şi Tailanda). 
BELGIA
▪ Bază legală

Codul civil
 (Cartea I, Titlul VIII – Adopţia, Capitolul I – Dreptul intern, Capitolul II – Dreptul internaţional)

Codul judiciar
 (Cartea IV – Proceduri speciale, Capitolul VIII-bis – Adopţia)

Codul penal
 (Cartea II – Infracţiunile şi sancţiunile prevăzute pentru acestea, Titlul VII – Infracţiunile şi delictele contra familiei şi a moralităţii publice, Capitolul X – Infracţiuni şi delicte privind adopţia)

▪ Competenţe de reglementare  în materia adopţiei

Reglementarea adopţiei intră parţial în competenţa statului federal şi parţial în competenţa Comunităţilor. 

Statul federal stabileşte:

- normele de drept civil, îndeosebi în ce priveşte statutul minorilor şi al familiilor şi, pe cale de consecinţă, în materia adopţiei;

- normele privind condiţiile de realizare a adopţiei (necesitatea hotărârii judecătoreşti de aptitudine, vârsta adoptatorilor, consimţământul, principiul subsidiarităţii etc.), conţinutul dosarului de adopţie, formele de adopţie şi efectele acesteia; 

- normele referitoare la naţionalitate, la accesul pe teritoriul naţional şi la sejurul străinilor pe teritoriul Belgiei.

Tribunalele pentru tineri au următoarele competenţe:

- de a judeca aptitudinea de a adopta a potenţialilor adoptatori şi gradul de adoptabilitate a copilului;

- de a se pronunţa asupra stabilirii adopţiei în Belgia, asupra conversiei şi a revocării unei adopţii simple, precum şi asupra revizuirii adopţiei unui minor (pentru persoanele majore adoptate, competenţa aparţine Tribunalului de primă instanţă).

Curtea de apel are competenţa soluţionării recursurilor împotriva oricărei hotărâri judecătoreşti în materia adopţiei pronunţată de tribunalele belgiene.

Comunităţile au competenţa de a fixa normele privind ajutorul, sprijinul şi asistenţa acordată potenţialilor adoptatori şi copiilor adoptabili.
A. ADOPŢIA NAŢIONALĂ

 ▪ Tipuri de adopţie: adopţia deplină şi adopţia restrânsă. 

▪ Condiţii privind potenţialii adoptatori
- Statutul civil. Pot adopta un copil: cuplurile căsătorite heterosexuale sau homosexuale; partenerii înregistraţi (de sex diferit sau nu); partenerii de fapt (de sex diferit sau nu); o persoană singură.

- Vârsta. Persoanele care doresc să adopte un copil trebuie să aibă vârsta de 25 de ani împliniţi şi să fie cu cel puţin 15 ani mai mare decât adoptatul. În cazul adopţiei copilului unuia dintre parteneri, vârsta minimă a adoptatorului trebuie să fie de 18 ani, iar diferenţa de vârstă dintre adoptator şi adoptat de 10 ani. 

Vârsta limită a potenţialilor adoptatori trebuie să fie de cel mult 46 de ani (de la această regulă se poate face excepţie, în cazul adopţiei unor copii cu dizabilităţi).
- Consimţăminte. Dacă potenţialul adoptator, unul dintre potenţialii adoptatori sau adoptatul este căsătorit, în faţa tribunalului competent trebuie să-şi exprime consimţământul pentru adopţie soţul/soţia sau, după caz, partenerul.

- Aptitudinea de a adopta. Candidatul/candidaţii la adopţie trebuie să fie calificaţi şi apţi pentru a adopta. Este aptă pentru a adopta persoana care are calităţile socio-psihologice necesare. Aptitudinea trebuie confirmată prin hotărâre judecătorească pronunţată de tribunalul pentru tineri.

▪ Condiţii privind copilul adoptabil
- Vârsta. Copii cu vârsta de până la 18 ani pot face subiect al adopţiei restrânse (simple) sau depline. Pentru persoana a cărei vârstă depăşeşte 18 ani, este permisă numai adopţia simplă.

- Consimţăminte. Părinţii biologici pot consimţi la adoptarea copilului lor numai după 2 luni de la naşterea acestuia.   

Consimţământul părinţilor biologici/tutorelui legal al copilului sub 18 ani trebuie exprimat liber şi numai după ce au fost informaţi/informat cu aspectele legale şi efectele produse de un astfel de consimţământ. În acest sens, autorităţile cu competenţe în materia adopţiei naţionale au obligaţia de a le oferi sprijinul şi asistenţa necesare.
Orice copil care a împlinit vârsta de 12 ani în momentul pronunţării hotărârii de adopţie trebuie să îşi exprime consimţământul pentru adopţie. 

Consimţământul nu este necesar în cazul unei persoane lipsite de discernământ, al unei persoane aflate în stare de minoritate prelungită sau al unei persoane declarate interzise.

- Interesul superior al copilului. Orice adopţie trebuie să aibă la bază motive corecte şi, dacă aceasta vizează un copil, nu poate avea loc decât în interesul superior al copilului şi cu respectarea drepturilor fundamentale recunoscute de dreptul internaţional.

- Caracteristici familiale. Persoana pentru care s-a stabilit filiaţia maternă/paternă nu poate fi adoptată de mama sa/tatăl său. 

▪ Etapele procedurii de adopţie

Procedura de adopţie include următoarele etape:

- pregătirea potenţialilor adoptatori: este o obligaţie legală care constituie faza preliminară a oricărui proces de adopţie; 

- contactarea organismului autorizat pentru adopţia internă: după obţinerea certificatului privind participarea la cursurile de pregătire, candidaţii se adresează direct unui organism de adopţie agreat pentru adopţia internă. După verificarea compatibilităţii profilului candidaţilor cu profilul copiilor adoptabili, organismul de adopţie elaborează un proiect de adopţie care cuprinde o propunere de copil adoptabil. Candidaţilor li se prezintă apoi diferite elemente ale studiului psiho-medico-social realizat cu privire la copilul în cauză. Dacă aceştia sunt de acord, organismul de adopţie pregăteşte candidaţii din punct de vedere psihologic, administrativ şi juridic pentru adoptarea copilului;

- pronunţarea adopţiei; cererea pentru pronunţarea adopţiei se depune la tribunalul pentru tineri, competent teritorial. Tribunalul transmite dosarul la procuror, pentru aviz, şi solicită autorităţii competente realizarea anchetei sociale (pentru a se clarifica asupra aptitudinii candidaţilor de a adopta). După primirea avizului procurorului şi a raportului privind ancheta socială, potenţialii adoptatori sunt convocaţi pentru a lua la cunoştinţă informaţiile incluse în aceste documente.

Tribunalul verifică, de asemenea, dacă au fost exprimate consimţămintele prevăzute de lege. Ulterior, tribunalul se pronunţă prin hotărâre asupra adopţiei, iar Grefa tribunalului trimite hotărârea la ofiţerul de stare civilă competent teritorial pentru înscrierea imediată în registrele de stare civilă.

▪ Monitorizarea post-adopţie în cadrul adopţiei interne, se realizează de autoritatea cu competenţe în materie, în colaborare cu organismele agreate de adopţie.
▪ Efectele legale ale adopţiei
Numele copilului adoptat

- În cazul adopţiei depline: copilul adoptat dobândeşte numele tatălui adoptiv, dacă este adoptat de un cuplu format dintr-un bărbat şi o femeie; numele părintelui adoptiv dacă este adoptat de o persoană singură; numele unuia din părinţii adoptivi în cazul adopţiei de un cuplu format din persoane de acelaşi gen.

- În cazul adopţiei restrânse: părţile pot cere tribunalului ca adoptatul să-şi păstreze numele, precedat sau urmat de numele adoptatorului, al bărbatului adoptator sau de numele unuia din părinţii adoptivi în cazul adopţiei de un cuplu format din persoane de acelaşi gen. Dacă adoptatul are peste 18 ani, părţile pot solicita tribunalului să nu fie făcută nicio modificare a numelui copilului adoptat. 

Drepturile succesorale

- Adopţia restrânsă. Adoptatul şi descendenţii acestuia îşi păstrează drepturile succesorale în familia de origine. Adoptatul are aceleaşi drepturi la succesiunea adoptatorului/adoptatorilor ca şi copii/descendenţii acestuia/acestora. Adoptatul nu are niciun drept asupra succesiunii ascendenţilor adoptatorului/adoptatorilor.

Adopţia nu produce de plin drept niciun efect în ce priveşte drepturile nobiliare.

- Adopţia deplină. Conferă copilului adoptat aceleaşi drepturi şi obligaţii care ar reveni copiilor biologici ai adoptatorului/adoptatorilor. 

Autoritatea parentală, tutela şi obstacolele la căsătorie
- Adopţia restrânsă. Adoptatorii sunt investiţi cu autoritate parentală faţă de adoptat. Dacă adoptatorii decedează sau se află în imposibilitate de a-şi exercita autoritatea parentală, în condiţiile prevăzute de Codul civil, se instituie tutela. În cazul decesului adoptatorilor, părinţii biologici ai adoptatului pot solicita replasarea copilului sub autoritatea lor.

Legăturile de rudenie care rezultă din adopţie se extind la descendenţii adoptatului. În consecinţă, căsătoria este interzisă: între adoptator şi adoptat/descendenţii acestuia; între adoptat şi fostul soţ/fosta soţie al adoptatorului; între adoptat şi fostul sau actualul partener al adoptatorului; între adoptator şi fostul partener al adoptatului; între copii adoptivi ai aceluiaşi adoptator; între adoptat şi copiii adoptatorului.

- Adopţia deplină. Persoana adoptată încetează să aparţină familiei de origine, deşi interdicţiile la căsătorie menţionate mai sus subzistă între adoptat şi familia sa de origine.

Copilul/copilul adoptiv al soţului sau partenerului adoptatorului nu încetează să aparţină familiei de origine a soţului/partenerului. Dacă acesta din urmă trăieşte, autoritatea parentală asupra adoptatului se exercită în comun de adoptator şi de soţul/partenerul său. 

▪ Asigurările sociale

Prestaţiile de asigurări sociale legate de adopţie sunt în principal, alocaţiile familiale şi indemnizaţia pentru adopţie, precum şi cele legate de asigurările de sănătate şi de concediul pentru adopţie.

▪ Conversia, revocarea şi revizuirea adopţiei
Conversia. Dacă hotărârea judecătorească pentru adopţia simplă a fost transcrisă în Belgia, adoptatorii pot depune o cerere de conversie în faţa tribunalului pentru tineri în scopul transformării acesteia în adopţie deplină. 

Conversia este posibilă numai dacă sunt îndeplinite toate condiţiile prevăzute de lege pentru adopţia deplină. 

Revocarea. Numai adopţia simplă este revocabilă pentru motive foarte grave, la cererea adoptatului, a adoptatorilor/adoptatorului sau a procurorului.

Adopţia deplină este irevocabilă.

Revizuirea. Revizuirea unei hotărâri judecătoreşti de adopţie este posibilă în cazul în care există indicii suficiente că adopţia a avut loc ca urmare a răpirii, vânzării sau traficului cu copii. Revizuirea poate fi cerută de Ministerul Public sau de o persoană din familia biologică a copilului (de până la gradul 3). 

B. ADOPŢIA INTERNAŢIONALĂ
▪ Condiţii privind potenţialii adoptatori
- Statut civil. Pot adopta un copil: cuplurile căsătorite heterosexuale sau homosexuale; doi parteneri înregistraţi (de sex diferit sau nu); doi parteneri de fapt (de sex diferit sau nu); o persoană singură.

- Vârsta. Persoanele care doresc să adopte un copil trebuie să aibă vârsta de 25 de ani şi să aibă cel puţin 15 ani mai mult decât adoptatul. În cazul adopţiei copilului unuia dintre parteneri, vârsta minimă a adoptatorului trebuie să fie de 18 ani, iar diferenţa de vârstă dintre adoptator şi adoptat de 10 ani. 

Vârsta potenţialilor adoptatori trebuie să fie de maximum 46 de ani (de la această regulă se poate face excepţie, în cazul adopţiei unor copii cu dizabilităţi).
- Consimţăminte. Dacă potenţialul adoptator, unul dintre potenţialii adoptatori sau adoptatul este căsătorit, în faţa tribunalului competent trebuie să-şi exprime consimţământul pentru adopţie soţul sau, după caz, partenerul. 
- Aptitudinea de a adopta. Candidatul/candidaţii la adopţie trebuie să fie calificaţi şi apţi pentru a adopta. Este aptă pentru a adopta persoana care are calităţile socio-psihologice necesare. Aptitudinea trebuie confirmată prin hotărâre judecătorească pronunţată de tribunalul pentru tineri.

▪ Condiţii privind copilul adoptabil
- Vârsta. Copii cu vârsta de până la 18 ani pot face subiect al adopţiei restrânse (simple) sau depline. Pentru persoana a cărei vârstă depăşeşte 18 ani, este permisă numai adopţia simplă.

- Consimţăminte. Părinţii biologici pot consimţi la adoptarea copilului lor numai după 2 luni de la naşterea acestuia.   

Consimţământul părinţilor biologici/tutorelui legal al copilului sub 18 ani trebuie exprimat liber şi numai după ce au fost informaţi/informat cu aspectele legale şi efectele produse de un astfel de consimţământ. În acest sens, autorităţile cu competenţe în adopţia naţională şi internaţională au obligaţia de a oferi sprijin şi asistenţă părinţilor biologici/tutorelui legal.

Orice copil care a împlinit vârsta de 12 ani în momentul pronunţării hotărârii de adopţie trebuie să consimtă la adopţia sa. 

Consimţământul nu este necesar în cazul unei persoane lipsite de discernământ, al unei persoane aflate în stare de minoritate prelungită sau al unei persoane declarate interzise.

- Interesul superior al copilului. Orice adopţie trebuie să aibă la bază motive corecte şi, dacă aceasta vizează un copil, nu poate avea loc decât în interesul superior al copilului şi cu respectarea drepturilor fundamentale recunoscute de dreptul internaţional.

- Caracteristici familiale. Persoana pentru care s-a stabilit filiaţia maternă/paternă nu poate fi adoptată de mama sa/tatăl său. 

▪ Procedura de adopţie internaţională

În cazul adoptării unui copil străin, acesta este adus din ţara de origine în Belgia după aprobarea adopţiei în străinătate/anterior adopţiei, în vederea pronunţării unei hotărâri de adopţie în Belgia (plasament pre-adoptiv). 

Potrivit principiului subsidiarităţii, adopţia internaţională poate avea loc numai după epuizarea tuturor încercărilor de plasament al copilului în ţara de origine (în familie, instituţii sociale etc.). Respectarea acestui principiu este supusă verificării pentru fiecare caz de adopţie internaţională în parte.

Procedura de adopţie include următoarele etape : 
- depunerea cererii de adopţie la autoritatea centrală cu competenţe în domeniul adopţiei (în Regiunea Flamandă – Autoritatea centrală pentru adopţii ; în Regiunea Valonă – Ministerul Comunităţii Franceze, Direcţia pentru adopţii);

- participarea obligatorie a candidaţilor adoptanţi la cursurile de pregătire parentală şi obţinerea certificatului de participare (care are valabilitate 1 an); 

- obţinerea hotărârii judecătoreşti de aptitudine pentru adopţie (după obţinerea certificatului de participare la cursurile de pregătire). Hotărârea se pronunţă de către judecătorul pentru tineri, după efectuarea unei anchete sociale. Hotărârea are o perioadă de valabilitate de 4 ani, care poate fi prelungită cu încă 2 ani în cazul în care procedura de adopţie nu a fost încheiată. 

Simultan, Ministerul Public redactează un raport care conţine informaţii referitoare la identitatea, capacitate legală, situaţia personală, familială, medicală şi socială a candidaţilor adoptanţi; 
- contactarea organismului de adopţie agreat. Hotărârea judecătorească de aptitudine, însoţită de raportul Ministerului Public se trimite la organismul de adopţie agreat. În calitate de structură de legătură cu autorităţile străine, organismul de adopţie întocmeşte dosarul de adopţie, transmite dosarul autorităţilor străine, primeşte propunerea privind copilul. Fiecare organism de adopţie agreat lucrează cu un număr limitat de ţări;

- decizia de adopţie se pronunţă prin hotărâre judecătorească sau prin decizie administrativă pronunţate în ţara de origine a copilului;

- recunoaşterea şi înregistrarea deciziei străine de adopţie de către autoritatea centrală federală se realizează pe baza tuturor documentelor de adopţie (în original şi legalizate) prezentate Autorităţii Centrale Federale. 

- înscrierea copilului adoptat în registrul de stare civilă.
▪ Monitorizarea post-adopţie internaţională

Se realizează de Autoritatea Centrală Federală, în colaborare cu organismele agreate de adopţie. Organismul de adopţie agreat are obligaţia de a asigura monitorizarea post-adopţie în termen de 3 luni de la sosirea în Belgia a copilului. Acest organism exercită şi monitorizările solicitate de majoritatea ţărilor străine. 

▪ Efectele legale ale adopţiei internaţionale
Numele copilului

Dacă adopţia se pronunţă de un judecător străin, au aplicabilitate normele de drept internaţional privat din ţara de origine a copilului. În cadrul procedurii de recunoaştere a adopţiei, Autoritatea Centrală Federală stabileşte numele care se atribuie copilului cu respectarea normelor de drept internaţional privat belgian. Astfel, dacă, prin adopţie, copilul obţine naţionalitate belgiană, numele acestuia se stabileşte conform regulilor de drept belgian. În cazul în care copilul îşi păstrează naţionalitatea străină, numele acestuia se stabileşte conform normelor de drept din statul de origine. 

Dacă adopţia este pronunţată de un judecător belgian:

- în cazul în care copilul este străin, judecătorul aplică normele de drept ale statului a cărui naţionalitate o are copilul adoptat;

- în cazul în care copilul are naţionalitate belgiană (sau obţine, prin adopţie naţionalitate belgiană) judecătorul aplică normele dreptului belgian în materie, respectiv:

a. pentru adopţia deplină: copilul adoptat va avea numele tatălui adoptiv, dacă este adoptat de un cuplu format dintr-un bărbat şi o femeie; numele părintelui adoptiv dacă este adoptat de o persoană singură; numele unuia din părinţii adoptiv în cazul adopţiei de un cuplu format din persoane de acelaşi gen.

b. pentru adopţia restrânsă – părţile pot cere tribunalului ca cel adoptat să-şi păstreze numele, precedat sau urmat de numele adoptatorului, al bărbatului adoptator sau de numele unuia din părinţii adoptivi în cazul adopţiei de un cuplu format din persoane de acelaşi gen.  Dacă adoptatul are peste 18 ani, părţile pot solicita tribunalului ca nici o modificare să nu fie făcută în ce priveşte numele adoptatului. 

Naţionalitatea

Adopţia recunoscută de Autoritatea Centrală Federală conferă adoptatului naţionalitate belgiană la data la care adopţia îşi produce efectele, dacă adoptatul nu a împlinit vârsta de 18 ani şi dacă

- adoptatul s-a născut în Belgia şi a fost adoptat de un cetăţean belgian;

-  adoptatul s-a născut în străinătate şi a fost adoptat de un belgian născut în Belgia sau Congo înainte de 30.06.1960 sau în Rwanda sau Burundi înainte de 1.07.1962;

- adoptatul s-a născut în străinătate şi a fost adoptat de un belgian născut în străinătate
;

- adoptatul s-a născut în străinătate şi a fost adoptat de un belgian născut în străinătate care nu a depus declaraţia de atribuire a naţionalităţii (în 5 ani de la adoptare), iar adoptatul nu a primit o altă naţionalitate înainte de împlinirea vârstei de 18 ani (dacă, înainte de împlinirea vârstei de 18 ani a dobândit o altă naţionalitate, nu i se mai atribuie naţionalitatea belgiană). 
Adopţia unei persoane majore nu determină atribuirea naţionalităţii belgiene. 

Accesul pe teritoriul naţional

În ce priveşte adopţia minorilor, recunoaşterea adopţiei străine are ca efect eliberarea automată a paşaportului belgian pentru copil (dacă copilul obţine naţionalitate belgiană) sau a vizei (dacă copilul nu obţine naţionalitate belgiană).

În ce priveşte adopţia unor persoane majore, recunoaşterea adopţiei străine nu implică eliberarea unei vize. Au aplicabilitatea condiţiile legale generale referitoare la eliberarea vizei de tip D “Regruparea familială”. 

▪ Conversia, revocarea şi revizuirea adopţiei
Conversia. Dacă hotărârea judecătorească pentru adopţia simplă a fost transcrisă în Belgia, adoptatorii pot depune o cerere de conversie în faţa tribunalului pentru tineri în scopul transformării acesteia în adopţie deplină. 

Conversia este posibilă numai dacă sunt îndeplinite toate condiţiile prevăzute de lege pentru adopţia deplină. 

Revocarea. Numai adopţia simplă este revocabilă pentru motive foarte grave, la cererea adoptatului, a adoptatorilor/adoptatorului sau a procurorului.

Adopţia deplină este irevocabilă. 

Revizuirea. Revizuirea unei hotărâri judecătoreşti de adopţie este posibilă în cazul în care există indicii suficiente că o adopţie a avut loc ca urmare a răpirii, vânzării sau traficului cu copii. Revizuirea poate fi cerută de Ministerul Public sau de o persoană din familia biologică a copilului (de până la gradul 3). 

FRANŢA 

▪ Bază legală

- Legea din 4 iulie 2005 privind reforma adopţiei

- Codul civil (Cartea I – Persoanele, Titlul VIII – Filiaţia prin adopţie, Capitolul I – Adopţia deplină, Capitolul II – Adopţia obişnuită)

- Codul de acţiune socială şi al familiilor (Cartea II – Diferite forme de sprijin şi de acţiune sociale, Titlul II – Copiii, Capitolul V – Adopţia)

- Legea din 22 ianuarie 2002 privind accesul la informaţiile privind originea persoanelor adoptate

▪ Autorităţi cu competenţe în materia adopţiei

- Consiliul Superior pentru Adopţie, format din parlamentari, reprezentanţi ai statului, reprezentanţi ai consiliilor generale, magistraţi, reprezentanţi ai organismelor autorizate/abilitate pentru adopţie, reprezentanţi ai asociaţiilor de familii adoptive, persoane adoptate, un reprezentant al serviciului social de sprijin pentru emigranţi, un reprezentant al misiunii pentru adopţia internaţională, precum şi din personalităţi calificate (Codul de acţiune socială şi al familiilor, art.L148-1).

Consiliul emite avize şi face propuneri utile referitoare la adopţie, inclusiv la adopţia internaţională. Este consultat asupra măsurilor legislative şi regulamentare în domeniu. 

- Autoritatea centrală pentru adopţie, în sensul Convenţiei de la Haga, este Ministerul Afacerilor Externe şi al Dezvoltării Internaţionale. Are ca atribuţii orientarea şi coordonarea acţiunii administraţiilor şi a autorităţilor competente în materia adopţiei internaţionale (Codul de acţiune socială şi al familiilor, art.L148-2).
- Preşedintele Consiliului general departamental, Serviciile sociale departamentale de protecţie a copiilor şi Comisia de agrement răspund de procedura administrativă a adopţiei.

- Organismele agreate pentru adopţie sunt persoane juridice de drept privat ce exercită activităţi de intermediere a adopţiei sau a plasării spre adopţie a minorilor de 15 ani. Acestea trebuie autorizate de Consiliile generale ale Departamentelor în care doresc să opereze (Codul de acţiune socială şi al familiilor, art.L225-11).

Pentru adopţia copiilor străini, organismele astfel autorizate trebuie să obţină împuternicirea ministrului afacerilor externe (Codul de acţiune socială şi al familiilor, art.L225-12). 

- Agenţia franceză pentru adopţii (persoană juridică de drept public, înfiinţată în 2006, în baza Legii privind reforma adopţiei) are ca misiune informarea, consilierea şi intermedierea adopţiei minorilor străini de 15 ani (Codul de acţiune socială şi al familiilor, art.L225-15).

- La nivel judiciar - instanţele judecătoreşti.

A. ADOPŢIA NAŢIONALĂ

▪ Tipuri de adopţie: adopţia deplină şi adopţia restrânsă (simplă).

▪ Condiţii privind potenţialii adoptatori

- Statutul civil. Pot adopta atât persoane singure, cupluri căsătorite hetero- şi homosexuale sau unul din soţi. În cazul cuplurilor căsătorite, condiţia este ca familia să se fi întemeiat de peste 2 ani şi soţii să nu fi fost separaţi în toată această perioadă. 

- Vârsta. Atât persoanele din cupluri, cât şi cele singure trebuie să fi împlinit vârsta de 28 de ani. 

Nu există limită minimă de vârstă pentru soţul care doreşte să adopte copilul celuilalt soţ.

Diferenţa de vârstă între adoptat şi adoptator trebuie să fie de 15 ani şi de 10 ani dacă unul din soţi adoptă copilul celuilat soţ. În condiţii excepţionale şi justificate, instanţa poate încuviinţa adopţia şi în cazul în care diferenţa de vârstă este mai mică decât cea prevăzută de lege.

- Religie/rasă. Nu sunt prevăzute condiţii referitoare la religie sau rasă.

▪ Condiţii privind copilul adoptabil

Sunt eligibili pentru adopţie: copiii ai căror părinţi biologici/consiliu de familie au consimţit legal la încredinţarea spre adopţie; copii aflaţi în îngrijirea statului (copii cu părinţi necunoscuţi, copii neglijaţi şi orfani) şi copii declaraţi abandonaţi (de către tribunal).

Pentru copiii sub 15 ani, adopţia este permisă numai dacă, o perioadă de minimum 6 luni, au trăit în familia potenţialilor adoptatori.  

Pentru copiii de peste 15 ani, este permisă adopţia deplină, cu îndeplinirea condiţiilor legale, în timpul minoratului copilului şi în 2 ani după împlinirea vârstei majoratului, numai dacă acesta, anterior împlinirii vârstei de 15 ani a trăit în familia unor persoane care nu îndeplineau condiţiile legale pentru adopţie sau a fost subiectul unei adopţii simple. 

▪ Condiţii de consimţământ

Consimţământul părinţilor biologici, aflaţi în deplinătatea facultăţilor mintale, trebuie exprimat liber, în scris, în faţa autorităţilor locale competente: grefierul şef al tribunalului în a cărui rază teritorială se află domiciliul/reşedinţa părinţilor/a persoanei care dă consimţământul; notarul francez/străin: agenţii diplomatici sau consulari francezi; reprezentanţii Serviciului de protecţie socială a copiilor. 

Consimţământul se exprimă de ambii părinţi în cazul în care filiaţia a fost stabilită. 

Este suficient consimţământul unui singur părinte dacă celălalt părinte: este mort; se află în imposibilitatea de a-şi manifesta voinţa; a fost decăzut din drepturile părinteşti. 

În cazul în care părinţii sunt necunoscuţi/şi-au pierdut drepturile legale părinteşti sau nu a fost stabilită filiaţia, consimţământul pentru adopţie este dat de consiliul de familie (grup desemnat de un judecător să decidă asupra situaţiei copilului, format din membrii familiei lărgite sau din persoanele care îngrijesc copilul). 

Dacă părinţii copilului/consiliul de familie au consimţit la darea copilului spre adopţie încredinţându-l, în acest scop, serviciului de protecţie socială a copilului/unui organism autorizat pentru adopţie, alegerea adoptatorului se face de tutorele copilului, cu acordul consiliului de familie. 

Consimţământul exprimat în condiţiile legii poate fi revocat în termen de 2 luni. Dacă la împlinirea acestui termen consimţământul nu a fost revocat, părinţii biologici au posibilitatea de a solicita reîncredinţarea copilului.

În cazul adopţiei unui copil de peste 13 ani, acesta trebuie audiat pentru a-şi exprima consimţământul la adopţie.

▪ Etapele procedurii de adopţie

- Evaluarea şi certificarea potenţialilor adoptatori. Cererea de adopţie se adresează Preşedintelui Consiliului general departamental cu competenţă în raza teritorială în care îşi are domiciliul potenţialul adoptator. Odată cu cererea, potenţialul adoptator depune următoarele documente: copie a certificatului de naştere; cazierul judiciar; certificatul medical de atestare a stării de sănătate; orice document doveditor al stării sale materiale.

Potenţialii adoptatori sunt evaluaţi şi atestaţi în urma unei anchete realizate de funcţionarii cu competenţă în domeniu din cadrul Consiliului general. Evaluarea familiei este focalizată pe istoricul persoanei/familiei, pe condiţiile de viaţă, starea psihologică şi de sănătate a tuturor membrilor familiei, pe relaţia de cuplu, pe motivaţia adopţiei, pe experienţa parentală. 

O dată pe lună, potenţialii adoptatori participă la şedinţe de informare referitoare la procedura de atestare în adopţia naţională.

După finalizarea evaluării, se elaborează un raport de anchetă care se prezintă, spre analiză şi decizie, directorului Direcţiei de solidaritate şi acţiune socială.

În termen de 9 luni de la înregistrarea cererii, solicitanţilor li se notifică acordarea sau respingerea agrementului. Agrementul are o valabilitate de 5 ani.

- Identificarea familiei adoptive potrivite pentru un copil aflat în grija serviciului social/organism privat autorizat se face de către tutorele legal, cu acordul consiliului de familie pentru copiii aflaţi în grija statului, sau de către consiliul de familie de tutelă organizat la iniţiativa organismului autorizat.

- Plasamentul în vederea adopţiei se realizează prin încredinţarea efectivă la viitorii adoptatori ai copilului pentru care consimţământul la adopţie este valabil şi suficient; copilului aflat în grija statului; copilului declarat abandonat prin hotărâre judecătorească. 

Plasamentul în vederea adopţiei întrerupe orice posibilitate de reîntoarcere a copilului în familia de origine şi orice filiaţie cu familia biologică încetează. Dacă, din anumite motive, plasamentul încetează sau dacă tribunalul nu a încuviinţat adopţia, efectele plasamentului se anulează.

- Încuviinţarea adopţiei se realizează prin hotărâre judecătorească, la cererea persoanei/familiei adoptatoare. Pentru adopţia deplină, tribunalul poate examina cererea numai după expirarea unui termen de 6 luni de la depunere, perioadă în care copilul este dat în grija solicitantului, în plasament temporar.

Tribunalul verifică dacă sunt îndeplinite toate condiţiile legale, dacă adopţia se face în interesul superior al copilului şi dacă adopţia nu produce modificări negative în viaţa de familie a adoptatorului care are descendenţi.

Tribunalul poate încuviinţa sau respinge cererea de adopţie. De asemenea, poate pronunţa o hotărâre de adopţie simplă, chiar dacă cererea a fost pentru o adopţie deplină.

▪ Efectele legale ale adopţiei. După încuviinţarea adopţiei depline, legăturile dintre copil şi familia biologică a acestuia încetează, iar copilul şi familia adoptivă au drepturile şi obligaţiile legale şi totale prevăzute de dreptul familiei. Copilul adoptat are aceleaşi drepturi succesorale ca şi ceilalţi urmaşi ai adoptatorului, iar dacă a fost adoptat de partenerul părintelui biologic şi acesta din urmă moare, este considerat în continuare urmaşul ambilor părinţi.

În urma adopţiei simple, se păstrează anumite legături cu familia biologică nu numai sub aspect legal, dar şi în ce priveşte relaţiile de familie şi emoţionale. Copilul poartă numele de familie al familiei biologice alături de numele de familie al familiei adoptive. De asemenea, copilul adoptat beneficiază, în familia biologică, de drepturile succesorale.

▪ Revocarea adopţiei poate fi determinată de cauze foarte grave. Revocarea poate fi făcută la cererea adoptatului cu vârsta de peste 15 ani sau a părintelui adoptiv/familiei adoptive. Dacă vârsta copilului adoptat este sub 15 ani, cererea de revocare poate fi introdusă de familia biologică sau, în lipsa acesteia, de un alt membru al familiei lărgite, pe baza unor motive întemeiate.

După încuviinţarea revocării de către tribunal, efectele adopţiei încetează.

▪ Serviciile post-adopţie sunt oferite atât de autorităţile publice, cât şi de organisme private (organizaţii de adopţie/asociaţii ale părinţilor adoptivi). Astfel:

- Centrul de adopţii - care reuneşte grupuri de familii adoptive, grupuri profesionale şi organizaţii autorizate - oferă sprijin, informaţii şi consiliere atât potenţialilor adoptatori, cât şi persoanelor/familiilor care au adoptat copii.

- Instituţiile publice, organizaţiile autorizate şi asociaţiile de părinţi organizează întâlniri periodice pe teme privind adopţia.
- Serviciile post-adopţie au ca scop stabilirea de legături între adoptat şi adoptatori/familia de îngrijire temporară/alte familii adoptive. De asemenea, organizează întâlniri speciale pe tema accesului la dosarele de adopţie.

▪ Accesul la informaţii referitoare la originea copilului
Cererea de acces la dosarul personal poate fi făcută de copilul adoptat (cu acordul părinţilor adoptivi), de reprezentantul legal al copilului adoptat, de adultul adoptat sau de succesorii acestuia (în cazul decesului acestuia).

Dacă în momentul naşterii copilului, mama solicită păstrarea secretului asupra identităţii sale şi a naşterii, informaţiile corespunzătoare se stochează la Biroul Consiliului Naţional pentru Accesul la Datele Personale din cadrul departamentului pe a cărui rază teritorială se află locaţia de plasament al copilul.

Dacă minorul/persoana adoptată sau reprezentanţii legali ai acestuia/acesteia depun o cerere pentru obţinerea unor astfel de informaţii, se contactează mama biologică pentru obţinerea permisiunii de a dezvălui aceste informaţii. Dacă mama biologică a decedat şi nu a precizat în mod clar ca secretul să fie păstrat şi după moartea sa, Consiliul poate dezvălui identitatea mamei.

Nu există limită de timp pentru păstrarea documentelor.  
B. ADOPŢIA INTERNAŢIONALĂ
▪ Condiţii privind potenţialii adoptatori

Condiţiile privind potenţialii adoptatori sunt identice cu cele prevăzute pentru adopţia naţională (deplină şi simplă). 

De asemenea, aceştia trebuie să îndeplinească condiţiile prevăzute de reglementările în materie din ţara de origine a copilului adoptabil.
▪ Condiţii privind copilul adoptabil

Potrivit art.370-3, subparagraful 1 din Codul Civil, condiţiile de adopţie sunt supuse legii naţionale a potenţialilor adoptatori; cu toate acestea, subparagraful 2 al aceluiaşi articol stabileşte principiul conform căruia adopţia unui minor străin nu poate fi pronunţată dacă legea sa naţională interzice această instituţie, cu excepţia cazului în care minorul s-a născut şi are reşedinţa pe teritoriul Franţei. Mai mult, art.370-3, subparagraful 3 din Codul civil prevede că, indiferent de legea aplicabilă, este necesar consimţământul reprezentantului legal al copilului. 
Conform jurisprudenţei, legea aplicabilă consimţământului pentru adopţia unui copil este legea ţării de origine a acestuia. 

- Procedura de adopţie are două etape: etapa administrativă şi etapa judiciară.
Etapa administrativă. Se face distincţie între copilul având originea într-o ţară care a ratificat Convenţia de la Haga şi copilul cu originea într-o ţară care nu a ratificat Convenţia.

Dacă ţara de origine a copilului este o ţară care a ratificat Convenţia de la Haga, procesul de adopţie se desfăşoară numai prin intermediul Autorităţilor Centrale care răspund de întreaga procedură de adopţie. Acestea decid asupra calificării potenţialilor adoptatori şi a aptitudinii copilului de a fi adoptat. Orice contact între viitorii părinţi adoptivi şi părinţii biologici ai copilului/reprezentanţii săi legali este interzis până în momentul în care Autoritatea Centrală din ţara de origine a copilului a stabilit statutul adoptabil al copilului, pentru a cărui adopţie a fost exprimat consimţământul necesar.

Potrivit art.15 din Convenţia de la Haga, Autoritatea centrală din statul primitor al copilului întocmeşte un raport care conţine următoarele elemente privind viitorii părinţi adoptivi: identitate; capacitate legală de a adopta; situaţie personală, familială şi medicală. Raportul este trimis Autorităţii Centrale din ţara de origine a copilului, care, după verificarea condiţiilor privind adoptabilitatea copilului, elaborează, la rândul ei, un raport care include informaţii referitoare la: identitatea şi adoptabilitatea copilului; evoluţia acestuia şi a familiei sale; istoricul medical al copilului şi al familiei acestuia; aspecte legate de educaţie, religie sau cultură.

Dacă viitorii părinţi adoptivi consimt şi dacă Autorităţile Centrale din cele două state sunt de acord cu continuarea procedurii, adopţia poate avea loc în statul de origine al copilului sau în statul solicitanţilor. 

Dacă ţara de origine a copilului este o ţară care a ratificat Convenţia de la Haga, adopţia poate avea loc numai cu acordul Autorităţilor Centrale înfiinţate în baza Convenţiei. În Franţa, Autoritatea Centrală este Ministerul Afacerilor Externe şi al Dezvoltării Internaţionale.
Pentru un copil a cărui ţară de origine nu a ratificat Convenţia de la Haga, condiţiile de adopţie sunt supuse legii naţionale a adoptatorului sau, în cazul adopţiei de către un cuplu, de legea care guvernează efectele căsătoriei acestora. Adopţia nu poate fi pronunţată dacă legea naţională a unuia din soţi o interzice.  

Adopţia unui minor străin nu poate fi pronunţată dacă legea sa naţională interzice această instituţie, cu excepţia cazului în care acesta s-a născut şi domiciliază în Franţa.  

Indiferent de legea aplicabilă, adopţia necesită consimţământul reprezentantului legal al copilului. Consimţământul trebuie să fie liber exprimat, obţinut fără compensaţie financiară, exprimat după naşterea copilului şi dat cu cunoaşterea efectelor adopţiei.

Efectele adopţiei pronunţate în Franţa sunt cele prevăzute de legea franceză. Adopţia pronunţată în străinătate produce în Franţa efectele adopţiei depline dacă întrerupe complet şi irevocabil legătura de familie preexistentă. În caz contrar, aceasta produce efectele adopţiei simple. 

- Etapa judiciară. Recunoaşterea adopţiei
Convenţia de la Haga stabileşte modul de recunoaştere a hotărârilor de adopţie pronunţate în statele contractante, care sunt supuse recunoaşterii depline. 

Art.24 din Convenţie prevede: “Recunoaşterea unei adopţii nu poate fi refuzată într-un stat contractant decât dacă adopţia este în mod vădit contrară ordinii sale publice, ţinând seama de interesul superior al copilului.”

De asemenea, potrivit art.26-2 din Convenţie “Dacă adopţia are drept efect ruperea legăturii de filiaţie preexistente, copilul se bucură, în statul primitor şi în oricare alt stat contractant în care adopţia este recunoscută, de drepturi echivalente cu cele care rezultă din adopţiile care produc acest efect în fiecare dintre aceste state.”

GERMANIA
 
▪ Bază legală 
- Codul Civil (art.1741-1772)
- Legea privind agenţiile de intermediere a adopţiei 

- Legea privind procedura necontencioasă  
- Legea privind plasamentul spre adopţie
- Legea privind reglementarea unor aspecte legale legate de adopţiile internaţionale şi evoluţia Legii privind agenţiile de intermediere a adopţiei

- Legea privind implementarea Convenţiei privind adopţia
- Legea privind efectele adopţiei internaţionale (care reglementează recunoaşterea hotărârilor de adopţie pronunţate de jurisdicţiile străine)

A. ADOPŢIA NAŢIONALĂ
▪ Autorităţi cu competenţe în materia adopţiei


Nu există o autoritate centrală cu competenţe în domeniul adopţiei.
Legea privind plasamentul spre adopţie limitează efectuarea activităţilor de adopţie la agenţiile pentru adopţie înregistrate aflate sub supraveghere publică.


De regulă, înainte de pronunţarea hotărârii judecătoreşti de aprobare a adopţiei, copilul trebuie să stea o perioadă de timp împreună cu viitorii părinţi adoptivi (perioada de probă).
 În general, atribuţia plasării spre adopţie aparţine autorităţilor publice pentru bunăstarea tinerilor din cadrul guvernelor locale şi al consiliilor orăşeneşti („Jugendamt”).
 Multe agenţii locale şi ale statului au înfiinţat agenţii comune pentru adopţie.


Potrivit Legii privind plasamentul spre adopţie, în afara agenţiilor publice de adopţie, se califică drept agenţii pentru adopţie şi unele organizaţii non-profit, îndeosebi bisericile şi organizaţiile de binefacere.
 Pentru a funcţiona legal, acestea trebuie recunoscute de una din agenţiile centrale pentru adopţie ale statului german. O entitate non-publică poate fi recunoscută numai dacă are doi angajaţi care lucrează cu program normal şi care au calificări şi experienţă în domeniu
 ; de cele mai multe ori aceştia sunt lucrători sociali şi persoane cu educaţie pedagogică.

Agenţiile pentru adopţie supraveghează întregul proces de adopţie şi, pe tot parcursul acestuia, oferă viitorilor părinţi adoptivi. Agenţiile în cauză evaluează situaţia copilului şi a potenţialilor adoptatori şi prezintă tribunalului de tutelă punctul lor de vedere referitor la oportunitatea adopţiei.
▪ Condiţii privind potenţialii adoptatori 
- Statutul civil. Pot adopta: persoane singure necăsătorite
; cupluri căsătorite, care pot adopta numai în comun, cu excepţia cazului în care unul dintre soţi este declarat incapabil legal /are sub 21 de ani
; din  anul 2005, cuplurile de acelaşi sex – partenerii înregistraţi (numai unul dintre parteneri poate adopta). 
O persoană căsătorită nu poate adopta singură, chiar dacă cei doi soţi s-au separat şi a fost intentat divorţul. Numai după pronunţarea divorţului, oricare din foştii soţi poate adopta singur.

Cuplurile căsătorite care au deja proprii copii pot adopta un copil, cu excepţia cazului în care adopţia ar fi contrară intereselor copiilor biologici (altele decât cele financiare) sau ar putea împiedica realizarea interesului superior al copilului adoptabil.

Un copil nu poate fi adoptat de către părinţii săi legali. În mod normal, părinţii biologici sunt şi părinţii legali ai copilului. Legea prevede 2 excepţii de la această regulă: a) mama purtătoare este recunoscută ca mamă legală a copilului, iar mama biologică – cea care a donat ovulul, nu este mama legală a copilului şi, prin urmare, îl poate adopta; b) potrivit legii, tatăl legal al unui copil născut într-o căsătorie este soţul mamei; dacă tatăl biologic al copilului nu este soţul mamei, acesta poate adopta copilul dacă nu şi-a stabilit paternitatea faţă de copil (caz în care este tatăl legal al copilului, fie că este sau nu soţul mamei).

- Vârsta: minimum 25 de ani.
 În cazul cuplurilor căsătorite, vârsta minimă este de 25 de ani pentru unul din soţi, iar pentru celălalt, 21 de ani.

Legea nu prevede expres nici vârsta maximă şi nici diferenţa de vârstă dintre copilul adoptabil şi potenţialii adoptatori. În practică, însă, această diferenţă nu poate fi mai mare de 40 de ani. 

- Nu există prevederi legale referitoare la condiţii legate de religie sau rasă. Însă, potrivit normelor de implementare a legislaţiei în materie, religia copilului care a fost adoptat trebuie luată în considerare, garantându-se acestuia cadrul necesar pentru manifestarea credinţei religioase. 
▪ Condiţii privind copilul adoptabil

Legea nu prevede explicit vârsta - minimă sau maximă - de la/până la care un copil poate fi adoptat. Vârsta minimă este de 8 săptămâni, luând în consideraţie faptul că părinţii biologici îşi pot exprima consimţământul pentru adopţie numai după împlinirea, de către copil, a vârstei de 8 săptămâni.
 

Legea permite adopţia persoanelor adulte, dar face distincţie între adopţia minorilor şi cea a persoanelor majore. Astfel, adopţia unei persoane majore este permisă numai dacă se justifică din punct de vedere moral (de exemplu relaţia părinte-copil este deja stabilită între părinţii adoptivi şi persoana adoptată – art.1767 din Codul civil).  
▪ Etapele procedurii de adopţie

- Evaluarea potenţialilor adoptatori

Cererea de adopţie se adresează serviciului de adopţie din cadrul biroului pentru tineret din raza teritorială în care domiciliază solicitantul sau unui liber- profesionist autorizat. Cererea trebuie însoţită de certificatul medical de sănătate, de un document doveditor al veniturilor, de cazierul judiciar şi de copii ale actelor de identitate.

În procedura de evaluare, în cadrul căreia se organizează discuţii, consultări şi vizite la domiciliul solicitanţilor, un accent deosebit se pune asupra aptitudinii de a adopta (se examinează stabilitatea relaţiei din cuplu, concepţiile privind educarea şi disciplinarea copilului sau motivaţia dorinţei de a adopta).

Evaluarea potenţialilor părinţi adoptivi are două etape, în cursul cărora se verifică succesiv: capacitatea generală de a adopta un copil şi capacitatea de a adopta un anumit copil. 
- Plasamentul anterior adopţiei. Înainte de încuviinţarea adopţiei, copilul trebuie să îşi petreacă o anumită perioadă de timp în familia potenţialilor adoptatori.

Durata acestei perioade nu este prevăzută expres de lege, dar, în practică, aceasta depinde de vârsta copilului subiect al adopţiei. Scopul acestei încredinţări constă în stabilirea faptului că între copil şi adoptatori se poate dezvolta o relaţie părinţi-copii corespunzătoare. 

Pentru cazurile de adopţie în care adoptatul şi adoptatorul sunt rude de până la gradul 3, nu este necesar plasamentul anterior adopţiei.
-  Consimţământul pentru adopţie

Pentru adopţie, este necesar consimţământul ambilor părinţi biologici, indiferent de starea civilă a acestora. 
Dacă adoptatul are vârsta de peste 14 ani, acesta îşi poate exprima consimţământul pentru adopţie, în prezenţa reprezentantului său legal. Consimţământul pentru adopţie în cazul unui copil sub 14 ani/unui copil declarat legal incapabil se exprimă de reprezentantul legal al acestuia. 

Dacă părinţii nu sunt căsătoriţi şi dacă nu există o declaraţie privind custodia comună asupra copilului, tatăl biologic îşi poate exprima consimţământul pentru adopţie chiar înainte de naşterea copilului. Dacă tatăl biologic depune o cerere pentru custodia copilului, instanţa se pronunţă asupra adopţiei numai după soluţionarea cererii de custodie.

În cazul unei persoane căsătorite care adoptă singură, este necesar consimţământul celuilalt soţ.

În cazul adopţiei unei persoane majore căsătorite, soţul acesteia trebuie să-şi exprime consimţământul pentru adopţie.

Consimţământul se exprimă prin act notarial, personal şi nu poate fi revocat (cu excepţia consimţământului exprimat de copilul de peste 14 ani). Consimţământul îşi pierde valabilitatea dacă instanţa a respins cererea de adopţie/hotărârea de adopţie nu a fost pusă în aplicare în termen de 3 ani de la pronunţare. 

Consimţământul nu este necesar:

- dacă părintele/părinţii biologic/biologici se află în incapacitate legală sau dacă domiciliul acestuia/acestora este declarat necunoscut;

- la cererea copilului, autoritatea tutelară se poate dispensa de consimţământul unuia dintre părinţi, dacă s-au încălcat grav obligaţiile părinteşti, dacă există grave neglijenţe în creşterea copilului sau dacă neîncheierea adopţiei ar aduce prejudicii majore copilului (în cazul neglijenţei faţă de copil sau al neîndeplinirii obligaţiilor părinteşti, se renunţă la consimţământul părinţilor biologici numai după ce aceştia au fost consiliaţi de către oficiul pentru tineret şi au trecut 3 luni de la această consiliere).
▪ Încuviinţarea adopţiei. Hotărârea judecătorească de adopţie este pronunţată de instanţa de tutelă pe baza cererii depuse de cuplul/persoana care doreşte să adopte.
 Procedura este reglementată de Legea privind procedura necontencioasă.
Înainte de pronunţarea hotărârii de adopţie, instanţa audiază şi agenţia implicată în procesul de adopţie/autoritatea locală pentru bunăstarea tinerilor.

▪ Efectele legale ale adopţiei

Prin adopţie, încetează toate legăturile existente între copilul adoptat şi părinţii biologici; face excepţie cazul în care copilul a fost adoptat de o rudă de sânge).
Copilul adoptat dobândeşte numele părinţilor adoptatori (ca şi nume de naştere), precum şi toate drepturile şi obligaţiile aferente copilului biologic al familiei adoptatoare.
Dacă părinţii adoptivi sunt cetăţeni germani, în mod automat, copilul adoptat dobândeşte cetăţenia germană.

▪ Beneficii
Persoanele care adoptă un copil beneficiază de un concediu parental de educaţie a copilului, care are o durată de 3 ani. Concediul poate fi efectuat până la împlinirea de către copil a vârstei de 8 ani. Beneficiarii de concediu parental obţin şi alocaţia corespunzătoare acestuia.

▪ Revocarea adopţiei
Ca regulă generală, hotărârea de adopţie este permanentă. Totuşi, în cazul în care, în procesul de adopţie au existat deficienţe grave, hotărârea poate fi anulată.

Tribunalul de tutelă pronunţă, la cerere, hotărârea de revocare a adopţiei dacă adopţia s-a făcut în lipsa cererii părinţilor adoptatori, fără consimţământul copilului sau fără consimţământul necesar al unuia din părinţi.

Tribunalul pronunţă din oficiu hotărârea de revocare a adopţiei cu condiţia ca adoptatul să nu fi devenit adult şi cu condiţia existenţei unor motive întemeiate care sunt în interesul superior al copilului.

În cazul în care copilul a fost adoptat de un cuplu căsătorit, este posibilă revocarea adopţiei de către unul dintre părinţii adoptivi, cu menţinerea adopţiei de către celălalt părinte adoptiv. În acest caz, trebuie să se asigure faptul că părintele adoptiv rămas sau unul din părinţii biologici este gata să reia copilul în îngrijire şi că această dorinţă nu este contrară interesului superior al copilului.
Revocarea îşi produce efectul numai ex-nunc – adopţia este validă până în momentul în care a fost revocată.
 Prin revocare, dispar toate legăturile copilului cu rudele adoptive şi renasc legăturile cu rudele părinţilor biologici ai copilului.

▪ Accesul la informaţii referitoare la originea copilului

Autorităţile, adoptatorii, părinţii adoptatorilor, reprezentantul legal al copilului şi persoana adoptată cu vârsta de peste 16 ani au acces la registrul public care conţine informaţii privind originea copilului adoptat. 

B. ADOPŢIA INTERNAŢIONALĂ
▪ Legislaţie specifică de reglementare a recunoaşterii adopţiilor străine


Legislaţia germană reglementează atât adopţiile, în Germania, a copiilor străini, cât şi adopţiile copiilor germani de către cetăţeni germani. 

Cooperarea dintre autorităţile competente în materia adopţiilor este guvernată de dispoziţiile Legii de implementare a Convenţiei privind adopţia.


Potrivit art.43.b din Legea privind procedura necontencioasă, tribunalul de tutelă este cel care poate pronunţa hotărârea de adopţie în cazul în care copilul sau părintele adoptator are cetăţenie germană sau trăieşte în Germania. Codul conflictelor de legi (art.22 şi 23) conţine dispoziţii referitoare la stabilirea legii aplicabile (naţionale sau străine).


Legea privind efectele adopţiei străine reglementează procedura de validare a hotărârilor de adopţie emise de autorităţile străine.
▪ Autorităţi competente: Procurorul general al Tribunalului Federal German, în calitate de Autoritate Federală Centrală; structurile cu competenţe în domeniul adopţiei din cadrul Serviciilor regionale pentru protecţia tinerilor; agenţiile de adopţie autorizate.  
Agenţiile de adopţie autorizate îşi exercită competenţele în adopţia internaţională numai în cazul în care copilul are reşedinţa într-un stat străin, iar potenţialul adoptator are domiciliul în Germania.

Autoritatea Federală Centrală, precum şi agenţiile de adopţie autorizate au dreptul de a comunica cu toate autorităţile din Germania şi din statele străine şi de a cere potenţialilor adoptatori toate documentele necesare şi traducerile legalizate ale acestora.

▪ Cererea de adopţie. Persoanele cu domiciliul pe teritoriul Germaniei pot adresa cererea de adopţie Autorităţii Centrale de Adopţie, responsabilului pentru adopţii din cadrul oficiului pentru protecţia tinerilor sau unei agenţii de adopţie autorizate.

Potenţialul adoptator are obligaţia de a indica ţara de origine a copilului; participa activ la procedura de adopţie astfel încât autorităţile implicate să poată întocmi raportul privind adopţia; declara că nu a mai depus o altă cerere pentru adopţia unui copil dintr-o ţară străină.

Agenţiile de adopţie autorizate oferă consiliere potenţialilor adoptatori şi îi informează asupra sistemului de protecţie a datelor în vigoare în ţara de origine a copilului. Agenţiile pot efectua anchete proprii, şi, după consultarea autorităţii locale relevante, pot întocmi un raport propriu.

Dacă agenţia de adopţie apreciază că solicitantul are aptitudinea de a adopta, trimite toate documentele însoţite de raport, Autorităţii Centrale din ţara de origine a copilului. La cerere, Autoritatea Federală Centrală se poate implica în procedura de transmitere a acestor documente.

▪ Aprobarea propunerii copilului adoptabil
Propunerea privind copilul adoptabil prezentată de Autoritatea Centrală din ţara de origine a copilului trebuie aprobată de agenţia pentru adopţie internaţională. Aprobarea se dă după examinarea următoarelor aspecte: dacă adopţia serveşte interesului superior al copilului; dacă este de aşteptat ca acest copil să fie adoptat legal în Germania; în cazul în care, pentru interesul superior al copilului, adopţia are loc în ţara de origine, dacă efectele adopţiei nu sunt contrare principiilor legale de bază ale dreptului german, îndeosebi drepturilor constituţionale.

După aprobarea unei propuneri, agenţia pentru adopţie internaţională are obligaţia de a-l informa pe solicitant cu datele referitoare la copil obţinute de la autorităţile ţării de origine şi de a-l consilia în ce priveşte acceptarea/neacceptarea copilului. Identitatea şi domiciliul copilului, ale părinţilor/reprezentanţilor legali ai acestuia se fac cunoscute, înainte ca Autorităţile Centrale din cele două state să încuviinţeze continuarea procedurii de adopţie, cu aprobarea Autorităţii Centrale din ţara de origine a copilului. 

Ulterior, agenţia pentru adopţie internaţională contactează oficiul local pentru adopţii.

Declaraţia privind consimţământul pentru adopţie se depune la oficiul pentru protecţia tinerilor competent teritorial. Declaraţia trebuie legalizată. Oficiul pentru protecţia tinerilor transmite o copie legalizată a acesteia la agenţia pentru adopţie internaţională. 

▪ Intrarea în ţară a copilului

Pentru stabilirea şi menţinerea unor relaţii de familie între potenţialul adoptator şi copil, au aplicabilitate, prin analogie, prevederile privind imigraţia subsecventă; astfel, aceste prevederi pot fi puse în practică anterior adopţiei, după ce agenţia pentru adopţie internaţională a aprobat propunerea Autorităţii Centrale din statul de origine şi după ce solicitantul şi-a dat consimţământul pentru propunere. 

La cererea agenţiei pentru adopţie internaţională, Ministerul de Externe aprobă eliberarea unei vize pentru copil (dacă sunt îndeplinite toate condiţiile şi dacă nu există prevederi în statul de origine care să constituie un obstacol pentru această procedură).

În cazul dispariţiei motivului sosirii în Germania a copilului, acesta are dreptul de a rămâne în Germania pentru o perioadă limitată de timp, în cazul în care nu sunt îndeplinite condiţiile pentru o şedere nelimitată sau dacă autoritatea din statul de origine solicită reîntoarcerea copilului.

▪ Verificarea certificării emise de o autoritate străină privind adopţia sau a conversiei adopţiei
La cererea unei persoane care are un interes legal, Autoritatea Federală Centrală verifică: autenticitatea certificării unei adopţii încheiate într-un stat străin sau a conversiei adopţiei; conformitatea conţinutului acesteia cu  prevederile art.23 sau 27 din Convenţia de la Haga.

«Capitolul V – Recunoaşterea şi efectele adopţiei

Art.23

(1) O adopţie certificată conform convenţiei de către autoritatea competentă a statului contractant în care a avut loc este recunoscută de drept în celelalte state contractante. Certificatul va specifica când şi de către cine au fost date acceptările prevăzute în art. 17 lit. c).

(2) Orice stat contractant, în momentul semnării, ratificării, acceptării, aprobării sau aderării, va notifica depozitarului convenţiei identitatea şi funcţiile autorităţii sau autorităţilor care, în acest stat, sunt competente să elibereze certificatul. El va notifica, de asemenea, orice modificare în desemnarea acestor autorităţi.

(…)
Art.27
(1) Când adopţia făcută în statul de origine nu are drept efect ruperea legăturii de filiaţie preexistentă, ea poate, în statul primitor care recunoaşte adopţia potrivit convenţiei, să fie schimbată într-o adopţie care produce acest efect:

a) dacă dreptul statului primitor o permite; şi

b) în cazul în care consimţămintele prevăzute la art. 4 lit. c) şi d) au fost sau sunt date în vederea unei atare adopţii.

(2)Articolul 23 se aplică hotărârii de schimbare. »

▪ Efectele legale ale adopţiei

Prin adopţie, toate legăturile existente între copilul adoptat şi părinţii biologici încetează. 

Copilul adoptat dobândeşte numele părinţilor adoptatori (ca şi nume de naştere). Dacă adoptatul are cetăţenie străină, iar adoptatorul cetăţenie germană, prin încuviinţarea adopţiei, copilul dobândeşte cetăţenie germană. Dacă adoptatul are cetăţenie germană, iar adoptatorul are cetăţenie străină, după adopţie, adoptatul dobândeşte cetăţenia adoptatorului şi pierde cetăţenia germană.

NORVEGIA

▪ Baza legală

- Legea din 1986 privind adopţia, care are următoarele 5 capitole: 1) Condiţii privind adopţia; 2) Adopţia anonimă, obligaţia de a furniza informaţii; 3) Efectele adopţiei; 4) Aspecte privind dreptul internaţional privat în materie; 5) Intrarea în vigoare a legii, alte amendamente.

- În baza Legii privind adopţia, Ministerul tineretului şi egalităţii a emis, în 1999, două seturi de reglementări: un set aplicabil adopţiei naţionale şi un set referitor la adopţia internaţională.

- În 1998, Ministerul tineretului şi egalităţii a elaborat liniile directoare pentru examinarea şi aprobarea căminelor adoptive în adopţia internaţională.

A. ADOPŢIA NAŢIONALĂ

▪ Autorităţi competente în materia adopţiei

- Autoritatea cu competenţe în materia adopţiei este Direcţia pentru copii, tineri şi familie, Departamentul pentru politica privind copii şi tinerii din cadrul Ministerului tineretului şi egalităţii. 
În subordinea acestei structuri guvernamentale se află cinci birouri regionale, care au atribuţii atât în ce priveşte cererile de adopţie naţională, cât şi cererile de acord prealabil în cazul adopţiei internaţionale. 

- Hotărârea de adopţie se emite de către autoritatea competentă atunci când se consideră că adopţia se efectuează în interesul superior al copilului, fiind necesar fie ca potenţialul adoptator să dorească să crească un copil/a crescut copilul în cauză,  fie să existe un motiv special.

Potrivit legii, hotărârile de adopţie sunt acte administrative emise de Ministerul pentru copii şi familie, precum şi de guvernatorii comitatelor abilitaţi să emită hotărâri de adopţie naţională.  
- Autorităţile locale au obligaţia de a oferi sprijin administraţiei din domeniul adopţiei prin elaborarea, pentru fiecare caz, a unui studiu cu informaţii privind persoana/familia adoptatoare, precum şi cu recomandări oferite potenţialilor adoptatori. 

▪ Condiţii privind potenţialii adoptatori

- Statutul civil. Cuplurile căsătorite pot adopta un copil numai în comun, cu excepţia cazului în care unul din soţi este bolnav/retardat mintal sau este dat dispărut. Adopţia în comun poate fi făcută numai de cuplurile căsătorite (Legea adopţiei, art.5).

Unul din soţi poate adopta copilul celuilat soţ, cu consimţământul acestuia din urmă. 
Unul din membrii unui parteneriat înregistrat poate adopta copilul celuilalt partener, cu consimţământul acestuia din urmă ; face excepţie cazul în care copilul adoptat este dintr-o ţară străină în care o astfel de adopţie este interzisă (Legea adopţiei, art.5.a). Adopţia unui copil de către un cuplu format din parteneri de acelaşi sex a fost legalizată în anul 2009. 
- Vârsta. Potenţialii adoptatori trebuie să fi împlinit vârsta de 25 de ani şi, în condiţii speciale, 20 de ani (Legea adopţiei, art.3.alin.1).

Hotărârea prin care se permite unui părinte să îşi adopte copilul biologic poate fi emisă în cazul în care adopţia are o semnificaţie deosebită pentru statutul legal al copilului/în cazul unei noi adopţii a unui copil deja adoptat (Legea adopţiei, art.3, alin.2).

Persoana declarată legal incapabilă poate adopta numai cu consimţământul tutorelui (Legea adopţiei, art.4).

Legea nu prevede vârsta maximă pentru potenţialii adoptatori, dar, în practică, adopţia unui copil este foarte rar aprobată persoanelor de peste 45 de ani.

▪ Condiţii privind copilul adoptabil

- Pot fi adoptaţi : copiii vitregi ; copiii instituţionalizaţi ; copiii ai căror părinţi au solicitat autorităţilor sprijin pentru identificarea de părinţi adoptivi pentru copiii lor («adopţii prin consimţământ»). Vârsta minimă a copilului adoptabil este de două luni.
- Anterior emiterii hotărârii de adopţie, copiii de până la 7 ani sunt informaţi asupra adopţiei, oferindu-li-se posibilitatea de a-şi exprima punctul de vedere în acest sens. Opinia copilului astfel exprimată este luată în consideraţie, ţinându-se seama de vârsta şi de gradul de maturitate ale acestuia. Copilul care a împlinit vârsta de 12 ani nu poate fi adoptat fără ca acesta să-şi fi exprimat consimţământul. La cerere, serviciile competente din cadrul municipalităţii pot oferi sprijin autorităţilor emitente ale hotărârilor de adopţie: prin informarea copiilor de până la 7 ani asupra adopţiei şi prin obţinerea consimţământului pentru adopţie al copilului care a împlinit 12 ani (Legea adopţiei, art.6).

- Copilul care nu a împlinit vârsta de 18 ani nu poate fi adoptat fără consimţământul persoanei/persoanelor care au răspunderea parentală. Dacă unul dintre aceştia este dat dispărut, este bolnav/retardat mintal, este suficient consimţământul celuilalt părinte. Dacă ambii părinţi sunt daţi dispăruţi, sunt bolnavi/retardaţi mintal, este necesar consimţământul tutorelui copilului.

Părinţii îşi pot exprima consimţământul pentru adopţie, după expirarea unui termen de două luni de la naşterea copilului (Legea adopţiei, art.7).

Persoana declarată legal incapabilă nu poate fi adoptată fără consimţământul tutorelui (Legea adopţiei, art.8).

▪ Adopţia anonimă, obligaţia de a aduce adopţia la cunoştinţa copilului adoptat

Potrivit art.18 (dreptul părţilor de a lua la cunoştinţă documentele cazului) din Legea privind administraţia publică, părţile implicate în adopţie trebuie să se cunoască (Legea adopţiei, art.11).

Părinţii adoptivi au obligaţia de a oferi copilului adoptat informaţii privind adopţia sa. La împlinirea vârstei de 18 ani, copilul adoptat are dreptul de a primi informaţii – de la Ministerul competent – referitoare la identitatea părinţilor biologici (Legea adopţiei, art.12).

▪ Efectele adopţiei

- Dacă legea nu prevede altfel, copilul adoptat dobândeşte acelaşi statut legal cu cel al copilului biologic al părinţilor adoptivi, iar legăturile cu familia biologică încetează (Legea adopţiei, art.13).

- Hotărârea de adopţie poate conţine o menţiune specială referitoare la religia în care urmează a fi crescut copilul adoptat (Legea adopţiei, art.14).

- În cazul în care un copil adoptat este din nou adoptat de o persoană, alta decât soţul/soţia adoptatorului, efectele legale ale primei adopţii încetează faţă de primii părinţi adoptivi şi de rudele acestora (Legea adopţiei, art.15).

- Copilul adoptat este înregistrat în registrul naţional al populaţiei şi, potrivit celor stabilite de Ministerul competent, în orice alte acte publice (Legea adopţiei, art.16).

▪ Plasarea spre adopţie şi aprobarea căminelor adoptive
- Plasarea spre adopţie semnifică “activitatea având drept scop crearea de contacte între copiii care pot fi adoptaţi şi persoanele care doresc să adopte, inclusiv înregistrarea sau chestionarea potenţialilor adoptatori, înregistrarea copiilor adoptabili sau selectarea părinţilor pentru un copil.” (Legea adopţiei, art.16.a)

- Orice activitate de intermediere efectuată de persoane private individuale în scopul plasării spre adopţie este interzisă. (Aceiaşi interdicţie este aplicabilă organizaţiilor care nu au fost autorizate de Ministerul competent pentru a desfăşura activităţi de intermediere a adopţiilor internaţionale.)
Persoana care, în mod intenţionat, încalcă această interdicţie, se pedepseşte cu amendă sau cu închisoare de până la 3 luni. Tentativa se pedepseşte (Legea adopţiei, art.16.b)
B. ADOPŢIA INTERNAŢIONALĂ
▪ Condiţii referitoare la adopţia internaţională
- Orice familie/persoană singură care doreşte să adopte un copil din străinătate trebuie să obţină aprobarea prealabilă a Direcţiei pentru copii, tineri şi familie. După aprobare, cererea de adopţie poate fi trimisă în ţara de origine a copilului. 

Anterior depunerii cererii de aprobare prealabilă, potenţialii adoptatori trebuie să contacteze serviciile sociale/de protecţie a copilului având competenţă teritorială şi să se înregistreze ca şi candidaţi. 

Structura socială competentă realizează o evaluare a potenţialilor părinţi adoptivi, îi intervievează şi elaborează un raport social format din două părţi: prima parte cuprinde, în rezumat, informaţii autobiografice ale solicitanţilor, aspecte privind căsătoria, viaţa de zi cu zi şi interesele acestora, motivele pentru care doresc să adopte un copil dintr-o ţară străină, etc.; cea de-a doua parte este o prezentare a punctelor de vedere ale lucrătorului social exprimate cu privire la familia în cauză şi la posibilităţile acestora de a deveni părinţi adoptivi.
În încheiere, raportul trebuie să conţină o recomandare de aprobare prealabilă a adopţiei sau de respingere a cererii; recomandarea are la bază principiul realizării interesului superior al copilului (necunoscut).

Dosarul de adopţie trebuie să conţină documentul de aprobare a adopţiei, raportul social, certificatele de sănătate, cazierul judiciar, certificatele de naştere şi de căsătorie, documentele privind resursele financiare ale potenţialilor adoptatori.
Suplimentar, în majoritatea cazurilor, există condiţia realizării adopţiei de către una din organizaţiile acreditate pentru intermedierea adopţiilor internaţionale.
 (Cu toate acestea, în cazuri speciale, Ministerul poate aproba adoptarea unui copil străin fără intervenţia unei organizaţii de intermediere a adopţiei.) Sunt acreditate numai organizaţiile al căror principal obiect de activitate constă în intermedierea de adopţii internaţionale, care operează pe baza principiului realizării interesului superior al copilului şi care nu urmăresc obţinerea unui câştig financiar. Aceste organizaţii conlucrează strâns cu autorităţile competente din ţările de origine ale copiilor adoptabili. Autorizaţia de funcţionare a unei astfel de organizaţii se eliberează pe o perioadă limitată şi include ţara/ţările în care are aplicabilitate. 

Ministerul tineretului şi egalităţii poate aproba reglementări pentru instituirea de noi condiţii pentru funcţionarea/lichidarea organizaţiei în cauză. De asemenea, Ministerul verifică activitatea organizaţiei şi îi poate impune corectarea unor situaţii care contravin legii. Autorizaţia de funcţionare poate fi retrasă în cazul nerespectării, de către organizaţia în cauză, a unei legi, reglementări sau condiţii de autorizare (Legea adopţiei, art.16.d). 
- Adoptarea unui copil din străinătate de către o persoană cu reşedinţa în Norvegia, fără aprobarea prealabilă a Ministerului tineretului şi egalităţii, este interzisă. Municipalitatea desfăşoară o anchetă socială referitoare la potenţialii adoptatori şi face recomandări Ministerului, înainte ca acesta să aprobe adopţia. De asemenea, acordă asistenţă, după sosirea copilului în Norvegia, în vederea îndeplinirii procedurii de adopţie (Legea adopţiei, art.16.f).

▪ Condiţii privind potenţialii adoptatori

- Statutul civil. Părinţii care solicită în comun adopţia trebuie să fie căsătoriţi de cel puţin 2 ani. Persoanele care trăiesc în parteneriat înregistrat nu pot solicita adopţia unui copil străin.

- Vârsta. De regulă, vârsta limită este de 45 de ani; de la această regulă, pot exista şi excepţii : de exemplu, dacă unul din soţi este mult mai tânăr decât celălalt sau dacă familia în cauză a adoptat deja un alt copil.

- Starea de sănătate. Potenţialii adoptatori trebuie să aibă o stare de sănătate fizică şi mintală bună/normală.

- Situaţia financiară trebuie să fie stabilă.
▪ Condiţii privind copilul adoptabil

Adopţia unui copil din Norvegia. Întrucât Norvegia este parte la Convenţia de la Haga privind adopţia, pentru a fi eligibil pentru adopţie, un copil din Norvegia trebuie să îndeplinească condiţiile prevăzute de Convenţie. Potrivit dispoziţiilor Convenţiei, înainte de a stabili eligibilitatea unui copil pentru adopţie internaţională, statul trebuie să încerce, mai întâi, plasarea copilului într-o familie de pe teritoriul naţional. 

Autoritatea guvernamentală cu competenţe în domeniul adopţiei este Direcţia pentru copii, tineri şi probleme de familie din cadrul Ministerului tineretului şi egalităţii.
▪ Aspecte procedurale guvernate de dreptul internaţional privat

- Cererea pentru obţinerea hotărârii de adopţie se soluţionează în Norvegia, dacă solicitantul are reşedinţa în Norvegia sau dacă Ministerul competent aprobă ca soluţionarea cauzei să aibă loc în Norvegia (Legea adopţiei, art.17).

- Cererea se soluţionează potrivit dreptului naţional în materie. Dacă cererea are ca obiect adoptarea unui copil sub 18 ani, o importanţă deosebită se acordă aspectului referitor la validitatea adopţiei în statul de care potenţialul adoptator sau copilul este legat prin reşedinţă, naţionalitate şi prin orice alt mod care ar determina apariţia unui mare dezavantaj pentru copil în caz de nevaliditate.
Adoptarea unui copil sub 18 ani care, în momentul adopţiei, are reşedinţa în Norvegia, nu este validă (în Norvegia) fără aprobarea Ministerului competent.

O hotărâre străină de anulare a adopţiei în cazul în care unul din părinţii adoptivi sau copilul adoptat locuieşte în Norvegia în momentul anulării nu este validă (în Norvegia), fără aprobarea anulării de către Ministerul competent (Legea adopţiei, art.19).

- Adopţia străină care, în mod evident, este contrară ordinii publice din Norvegia, nu are valabilitate în această ţară (Legea adopţiei, art.20).

- Dacă adopţia străină este validă în Norvegia, copilul adoptat este considerat ca fiind copilul adoptatorilor sub aspectul tutelei, răspunderii parentale şi obligaţiei de întreţinere a acestuia. Referitor la dreptul de moştenire, legea prevede că au aplicabilitate dispoziţiile legale care reglementează dreptul de succesiune al moştenitorilor legali, indiferent de legislaţia ţării care a stat la baza hotărârii de adopţie (Legea adopţiei, art.21).
- Adopţia străină aprobată de Ministerul competent (potrivit dispoziţiilor art.16.e) are valabilitate în Norvegia. Ministerul competent poate decide ca adopţia străină să aibă aceleaşi efecte legale pe care le are adopţia naţională (Legea adopţiei, art.22).

- Pot fi aprobate derogări de la dispoziţiile art.17-22 din Legea adopţiei, dacă acest lucru este necesar pentru îndeplinirea, de către Norvegia, a obligaţiilor care îi revin dintr-un acord încheiat cu o ţară străină (Legea adopţiei, art.23).
▪ Cetăţenia copilului adoptat. Copilul străin adoptat de un cuplu norvegian obţine automat cetăţenia dacă sunt îndeplinite următoarele condiţii: are sub 18 ani; autorităţile norvegiene au emis licenţa de adopţie; adopţia internaţională a fost aprobată/validată în Norvegia.
SUEDIA
▪ Bază legală
- Legea nr.453/2001 privind serviciile sociale

- Codul copiilor şi părinţilor nr.381/1949

- Legea nr.786/1971 privind relaţiile legale internaţionale referitoare la adopţie

- Ordonanţa nr.834/1976 privind examinarea hotărârilor străine privind adopţia

- Legea nr.191/1997 subsecventă aderării Suediei la Convenţia de la Haga privind protecţia copiilor şi cooperarea în materia adopţiei internaţionale

- Legea nr.191/1997 privind intermedierea adopţiei internaţionale

- Codul penal (Capitolul 7, art.2, art.5)

- Legea nr.716/2005 privind străinii

- Legea nr.82/2001 privind cetăţenia suedeză
A. ADOPŢIA NAŢIONALĂ

▪ Condiţii privind potenţialii adoptatori
- Statut civil. Cuplurile căsătorite pot adopta un copil numai împreună, dar cuplurile care coabitează nu pot adopta împreună (Codul Copiilor şi al Părinţilor, Capitolul 4, art.3-4). 

Adopţia de către un părinte singur este posibilă, dar limitată în practică. Cu consimţământul celuilalt, unul din soţi poate adopta copilul/copilul adoptiv al celuilat soţ ori copilul propriu (Codul Copiilor şi al Părinţilor, Capitolul 4, art.3)
Custozii special desemnaţi. De la 1 februarie 2003, persoanele care fac parte din comunitatea LGBT şi se află într-un parteneriat înregistrat/căsătorie au aceleaşi drepturi de adopţie ca şi cuplurile căsătorite. Cuplurile care au întemeiat un parteneriat înregistrat pot deveni părinţi adoptivi. Doi parteneri pot adopta, în comun, un copil, iar unul din parteneri poate adopta copilul celuilalt partener – copil biologic sau adoptat anterior. 

Condiţiile pe care trebuie să le îndeplinească partenerii înregistraţi pentru a adopta un copil sunt identice cu cele prevăzute pentru cuplurile căsătorite. Punctul de plecare îl constituie capacitatea solicitanţilor de a oferi condiţii bune pentru creşterea unui copil. Precondiţia de bază este, desigur, ca adopţia să fie în interesul copilului şi să fie îndeplinite toate condiţiile legale.

- Vârsta. Orice bărbat/femeie care a împlinit vârsta de 25 de ani poate adopta un copil. De asemenea, are dreptul de a adopta un copil persoana care a împlinit vârsta de 18 ani, dacă îşi adoptă propriul copil sau copilul/copilul adoptiv al celuilalt soţ sau dacă există alte motive speciale (Codul Copiilor şi al Părinţilor, Capitolul 4, art.1)
▪ Condiţii privind copilul adoptabil

- Vârsta copilului. În înţelesul legii adopţiei, termenul de « copil » semnifică o persoană cu vârsta sub 18 ani. Agenţia pentru adopţii nu poate proceda la plasarea spre adopţie a unui copil care nu a împlinit vârsta de patru săptămâni. 
 
Hotărârea legală de adopţie poate fi pronunţată după împlinirea, de către copilul adoptabil, a vârstei de şase săptămâni şi nu mai devreme de 3 luni de la depunerea cererii de adopţie.

Copilul care a împlinit vârsta de 12 ani nu poate fi adoptat fără a-şi exprima consimţământul.  Cu toate acestea, consimţământul nu este necesar dacă : are sub 16 ani şi cererea de consimţământ ar fi în detrimentul său; nu îşi poate exprima consimţământul din cauza unor tulburări mentale/altor circumstanţe având o natură similară (CCP, Capitolul 4, art.5).

Persoana care nu a împlinit vârsta de 18 ani nu poate fi adoptată fără consimţământul părinţior. În cazul adoptării unui copil adoptiv, este necesară obţinerea consimţământului adoptatorilor sau, dacă unul din soţi adoptă copilul celuilalt soţ, consimţământul soţilor (CCP, Capitolul 4, art.5.a).

Dezacordul pentru adopţie exprimat de un părinte fără drepturi de custodie nu opreşte adopţia considerată a fi în interesul superior al copilului (CCP, Capitolul 4, art.10).

▪ Procedura adopţiei
Decizia finală privind adopţia se pronunţă de către instanţa ordinară, după primirea unei cereri oficiale în acest sens. 

Examinarea dosarului de către instanţă are la bază raportul social referitor la potenţialii adoptatori, elaborat de comisia socială locală (după efectuarea anchetei sociale). Raportul cuprinde informaţii detaliate referitoare la potenţialii adoptatori: condiţii anterioare de viaţă (copilărie şi adolescenţă, educaţie, ocupaţii, relaţiile cu părinţii, fraţii şi surorile); condiţiile prezente de trai (mediul familial, muncă, venituri, avere); starea de sănătate (anterioară şi prezentă); personalitate (caracteristici distinctive, apartenenţa la cluburi/asociaţii, prieteni); religie/atitudini religioase; căsătorie/relaţii maritale; motivele adopţiei; eventuala experienţă cu copii; pregătirile pentru a deveni părinţi; referinţe date de cel puţin două persoane cunoscute; evaluarea resurselor potenţialilor adoptatori.
Adopţia se aprobă numai în cazul în care instanţa apreciază că este în interesul superior al copilului. 
Motive speciale pentru aprobarea adopţiei: adoptatorii au crescut copilul/; adoptatorii intenţionează să crească copilul; există o relaţie personală între copil şi adoptatori (CCP, Capitolul 4, art.6). 

Chiar dacă nu este necesar consimţământul unui copil sub 12 ani, în luarea unei decizii, instanţa poate lua în considerare dorinţele acestuia (CCP, Capitolul 4, art.6 şi 10).
Instanţa nu aprobă adopţia în cazul în care constată că au fost oferite compensaţii economice/financiare ilegale (CCP, Capitolul 4, art.6).

▪ Efectele legale ale adopţiei

În cadrul familiei adoptive, adoptatul are aceleaşi drepturi legale ca şi copilul biologic născut în cadrul căsătoriei. 
În principiu, după adopţie, legăturile legale dintre copilul adoptat şi familia biologică încetează. Copilul adoptat moşteneşte bunurile părinţilor adoptivi, nu şi pe cele ale părinţilor biologici. 

Prin adopţie, copilul primeşte numele părinţilor adoptivi, cu excepţia cazului în care instanţa permite copilului să păstreze şi numele părinţilor biologici.

Copilul are dreptul de a primi informaţii privind identitatea părinţilor biologici.

▪ Revocarea adopţiei. Legea nu permite revocarea adopţiei. 

B. ADOPŢIA INTERNAŢIONALĂ
▪ De la 1 ianuarie 2016, agenţia guvernamentală cu competenţe în domeniul adopţiilor internaţionale este Autoritatea pentru dreptul familiei şi sprijin parental, aflată în subordinea Ministerului Sănătăţii şi al Afacerilor Sociale (fosta Autoritate suedeză pentru adopţii internaţionale – MIA). De asemenea, aceasta are rolul de Autoritate Centrală în sensul Convenţiei de la Haga privind protecţia copiilor şi cooperarea în materia adopţiilor internaţionale.

Potrivit Legii nr.191/1997 privind intermedierea adopţiei internaţionale, numai organizaţiile acreditate, potrivit dispoziţiilor Convenţiei de la Haga, de Autoritatea pentru dreptul familiei şi sprijin parental, pot intermedia adopţiile internaţionale. 

Autorizaţia se eliberează în două etape: 

- în prima etapă, Autoritatea pentru dreptul familiei şi sprijin parental evaluează capacitatea organizaţiei în cauză de a acţiona ca intermediar în adopţiile internaţionale. 
Autorizaţia se acordă dacă sunt îndeplinite următoarele condiţii: obiectul principal de activitate al organizaţiei trebuie să îl constituie intermedierea adopţiilor internaţionale; intermedierea trebuie condusă de un expert, pe o bază non-profit şi cu respectarea principiului asigurării interesului superior al copilului; 

- în cea de-a doua etapă, Autoritatea evaluează perspectivele organizaţiei în iniţierea sau continuarea activităţii de adopţie într-o ţară străină. 
Autorizaţia se acordă dacă sunt îndeplinite următoarele condiţii: ţara străină în cauză are legislaţie/reglementări fiabile în domeniul adopţiei; ţara străină are o administraţie funcţională specifică în materia adopţiei; organizaţia de intermediere a adopţiilor face cunoscute costurile implicate de adopţie în respectiva ţară şi modul de repartizare (suportare) a acestora. 
▪ Legea (1971:796) privind relaţiile legale internaţionale referitoare la adopţie reglementează principalele aspecte ale adopţiei internaţionale:

- Cererea de adopţie este examinată de un tribunal suedez dacă solicitantul/ solicitanţii au cetăţenie suedeză sau au domiciliul în Suedia (art.1).

- Cererea se examinează potrivit legii naţionale suedeze (art.2).
- Decizia de adopţie emisă într-o ţară străină se aplică în Suedia, dacă: solicitantul a fost cetăţean sau a domiciliat în această ţară în momentul emiterii deciziei; copilul adoptat era cetăţean suedez sau domicilia în Suedia; adopţia a fost aprobată de Rege în cadrul Consiliului sau de o autoritate desemnată de Rege în Consiliu.

De asemenea, Regele în cadrul Consiliului sau autoritatea desemnată de Rege în Consiliu poate decide, în alte cazuri, asupra aplicabilităţii în Suedia a unei decizii emise în altă ţară (art.3).

▪ Aspecte procedurale privind adopţia internaţională, reglementate de Legea nr.453/2001 privind serviciile sociale 
Potrivit art.12 (Capitolul 12):

- copilul cu domiciliul într-o ţară străină nu poate fi primit în scopul adopţiei de către o persoană care nu îi este părinte/custode, fără consimţământul comisiei pentru bunăstare socială. Consimţământul comisiei trebuie obţinut înainte de părăsirea, de către copil, a  ţării în care domiciliază;

- înainte de exprimarea acordului, comisia cercetează condiţiile de viaţă anterioare şi actuale ale familiei potenţial adoptive: starea de sănătate a părinţilor, personalitatea acestora, religia, relaţiile maritale, motivele adopţiei, cunoştinţe şi experienţă cu copiii etc. Consimţământul pentru primirea unui copil spre adopţie se acordă numai dacă se consideră că solicitanţii răspund exigenţelor legate de statutul de părinţi adoptivi;
- solicitanţii trebuie să fi participat la cursul parental stabilit de municipalitate anterior adopţiei;

- ca regulă de bază, consimţământul are valabilitate timp de doi ani.

După obţinerea consimţământului, solicitanţii pot depune cererea de adopţie la o organizaţie pentru adopţie internaţională.

Dacă a fost propus spre adopţie un anumit copil, în două săptămâni de la notificarea propunerii, comisia pentru bunăstare socială trebuie să comunice petenţilor acordul/dezacordul său în ce priveşte continuarea procedurii de adopţie (art.14).

▪ Condiţii privind potenţialii adoptatori 
- Părinţii adoptivi trebuie să fie cetăţeni suedezi sau rezidenţi permanenţi legali.

- Statutul civil. Cuplurile căsătorite pot adopta un copil numai împreună.  Totuşi, unul din soţi poate adopta singur un copil în cazul în care celălalt soţ suferă de o boală mentală gravă.  
Două persoane de acelaşi sex pot adopta împreună un copil, dacă sunt parteneri înregistraţi sau formează un cuplu căsătorit. Au aplicabilitate restricţiile şi condiţiile impuse de legislaţia din ţara de origine a copilului. Partenerii înregistraţi şi cuplurile de homosexuali pot fi desemnaţi ca şi custozi speciali desemnaţi, pentru a exercita, în comun, custodia copilului.

- Vârsta. Orice bărbat sau femeie care a împlinit vârsta de 25 de ani, care este singur(ă) sau căsătorit(ă), poate adopta un copil, cu acordul instanţei. Şi persoanele cu vârsta între 18-25 de ani pot adopta un copil, dacă este vorba despre o rudă, despre copilul biologic sau adoptiv al soţului/soţiei sau dacă există circumstanţe speciale. Deşi legea nu conţine o prevedere referitoare la vârsta maximă a potenţialilor adoptatori, Serviciile sociale recomandă ca vârsta maximă a acestora să fie de 42 de ani.
 
- Legea nu prevede condiţii referitoare la venitul potenţialilor adoptatori.

- În cazul în care cetăţeni străini, nerezidenţi în Suedia doresc să adopte un copil care are reşedinţa în Suedia, comisia pentru bunăstare socială din raza teritorială a domiciliului copilului desfăşoară o anchetă pentru a stabili dacă adopţia este în interesul superior al copilului. Situaţia potenţialilor adoptatori se evaluează de autorităţile competente din ţara de origine a acestora.

▪ Condiţii privind copilul adoptabil 
Întrucât Suedia este parte la Convenţia de la Haga privind adopţia, pentru a fi eligibili pentru adopţie, copiii din Suedia trebuie să îndeplinească condiţiile prevăzute de Convenţie. De exemplu, adopţia poate avea loc numai dacă autorităţile suedeze competente au analizat oportunitatea plasării copilului spre adopţie şi au apreciat că adopţia internaţională se face în interesul superior al copilului.

▪ Efectele adopţiei
Pentru cazurile de adopţie în care părinţii au reşedinţa în Suedia, hotărârea de adopţie se pronunţă de tribunalul districtual. Din acest moment, relaţia legală dintre părinţii adoptivi şi copilul adoptat este identică cu cea existentă părinţii biologici şi copii. După adopţie, relaţiile legale cu familia biologică încetează. 
Copilul dobândeşte numele părinţilor adoptivi, deşi i se poate permite să păstreze şi numele fostei familii.

Copilul devine cetăţean suedez după completarea formalităţilor de adopţie în Suedia. Copilul sub 12 ani, adoptat de un cetăţean suedez printr-o decizie de adopţie validă în Suedia, dobândeşte cetăţenie suedeză de la data adopţiei.
▪ Adopţia nu este reversibilă, legea nepermiţând anularea unei adopţii. 

▪ Beneficii sociale. Familiile adoptatoare au dreptul la aceleaşi beneficii sociale ca şi celelalte familii; de exemplu, dreptul la asigurarea parentală, care asigură părinţilor concediu şi compensaţie financiară la venirea copilului; dreptul la indemnizaţia pentru familiile cu copii de până la 16 ani; dreptul tuturor copiilor la educaţie gratuită până la nivelul universitar.
Comisia pentru bunăstare socială asigură familiilor adoptive sprijinul şi asistenţa necesară pentru soluţionarea eventualelor probleme care ar putea apărea după adopţie.

*

▪ Prevederi ale Codului penal referitoare la adopţie
« Capitolul 7

Art.2

Orice persoană care, la adoptarea unei persoane sub 18 ani, prin mijloace ilegale de coerciţie sau prin declaraţii false, sau prin oferirea ilegală de bani, obţine consimţământul sau permisiunea pentru o astfel de adopţie se face vinovată de obţinere neautorizată a consimţământului sau permisiunii de a adopta un copil şi se pedepseşte cu amendă sau cu închisoare de maximum doi ani.
(…)

Art.5

Tentativa de obţinere neautorizată a consimţământului sau a permisiunii de a adopta un copil, coruperea poziţiei familiei sau amestecul flagrant neautorizat în viaţa unui copil se pedepseşte cu sancţiunile prevăzute la Capitolul 23. »
UNGARIA

▪ Bază legală

- Codul Civil (Capitolul XII – Adopţia, art.119-145) 

- Legea XXXI  din 1997 privind protecţia copilului şi custodia 
- Legea nr.LXXX din 2005 pentru ratificarea Convenţiei din 29 mai 1993 privind protecţia copiilor şi cooperarea în materia adopţiei internaţionale
▪ Condiţii privind potenţialii adoptatori
- Aceştia pot fi persoane fizice cu capacitate legală deplină, care au participat la cursurile de consiliere psihologică şi au urmat un curs pentru părinţii adoptivi.

- Statutul civil. Pot adopta un copil cuplurile căsătorite, dar şi persoanele singure. Potrivit Codului civil, dacă o persoană singură a adoptat un copil, partenerul ulterior al acesteia nu îl poate adopta la rândul lui (chiar dacă este vorba despre o uniune civilă de parteneri înregistraţi). Prin urmare, cuplurile de acelaşi sex nu pot adopta un copil, întrucât aceştia nu se pot căsători.

- Vârsta. Potenţialii adoptatori trebuie să fi împlinit vârsta de 25 de ani, iar diferenţa de vârstă dintre copilul adoptabil şi părinţii adoptatori trebuie să fie de minimum 16 ani şi de maximum 45 de ani; în cazul adopţiei de către o rudă sau de soţ/soţie, nu are aplicabilitate condiţia diferenţei de vârstă. 

În cazul adopţiei în comun, de către ambii soţi, condiţiile privind vârsta şi diferenţa de vârstă prevăzute de lege trebuie îndeplinite de fiecare dintre aceştia. În cazul în care copiii adoptaţi sunt fraţi, se ia în considerare vârsta celui mai mare dintre aceştia.
- Starea mentală şi fizică. Starea fizică şi psihică adecvată creşterii şi îngrijirii unui copil trebuie atestată de un psiholog şi un medic.
- Prezentarea resurselor financiare şi a condiţiilor de locuit. Legea nu prevede condiţii de venit, dar, la Ministerul Resurselor Umane, trebuie depuse adeverinţele de venit ale potenţialilor adoptatori.
- Nu sunt eligibile pentru adopţia unui copil persoanele care, prin hotărâre judecătorească, şi-au pierdut drepturile părinteşti.

▪ Condiţii privind copiii adoptabili
- Pot fi adoptaţi numai copiii minori. Un minor cu capacitate de exerciţiu restrânsă a cărui vârstă este de peste 14 ani, poate fi adoptat dacă îşi exprimă consimţământul în acest sens. 

Potrivit legislaţiei în materie (art.79(7) din Legea din 1997 privind protecţia copilului, art.123 din Codul civil), un copil poate fi adoptat dacă: unul sau ambii părinţi au decedat; părinţii sunt necunoscuţi; părinţii nu îl pot îngriji în mod corespunzător.
După decesul părintelui adoptiv, copilul adoptat poate fi adoptat de soţia acestuia sau de alte persoane. În acest caz, efectele adopţiei anterioare încetează.
▪ Eligibilitatea pentru adopţie (Codul civil, art.124)
Autoritatea tutelară declară un copil instituţionalizat eligibil pentru adopţie pentru o perioadă de maximum doi ani, dacă încă există dreptul de custodie al părintelui şi dacă părintele: din motive care îi sunt imputabile, nu a avut contacte regulate cu copilul pe o perioadă de un an/nici un fel de contact pe o perioadă de 6 luni şi nu a depus niciun efort pentru îmbunătăţirea conduitei sale; şi-a schimbat locuinţa fără a lăsa adresa noii locuinţe, iar eforturile depuse de autorităţi, timp de 6 luni, pentru identificarea adresei, s-au dovedit ineficiente.
În cazuri justificate, perioada de doi ani poate fi prelungită cu maximum doi ani.
▪ Consimţământul parental pentru adopţia deschisă (Codul civil, art.125)
Adopţia deschisă semnifică faptul că părintele biologic este de acord cu adopţia copilului său de către o persoană pe care o cunoaşte. În termen de 6 săptămâni de la naşterea copilului, părintele biologic îşi poate retrage consimţământul.
Exprimarea, de către părintele biologic, a consimţământului pentru adopţie, are ca efect pierderea dreptului său de custodie la împlinirea, de către copil, a vârstei de 6 săptămâni. Acest efect este declarat de autoritatea tutelară.

Cu excepţia cazului în care copilul este adoptat de o rudă sau de soţul/soţia părintelui, procesul de adopţie deschisă se realizează cu participarea serviciilor regionale pentru protecţia socială a copilului sau a unei organizaţii specializate în adopţii. 

▪ Consimţământul parental pentru adopţia confidenţială (Codul civil, art.126)
Adopţia confidenţială se desfăşoară în cazul în care părintele biologic este de acord cu adopţia copilului său, păstrând însă secrete datele referitoare la părinţii adoptivi sau în cazul în care, potrivit legii, consimţământul părintelui nu este necesar. Declaraţia de consimţământ poate fi făcută şi înainte de naşterea copilului. În termen de 6 săptămâni de la naşterea copilului, părintele biologic îşi poate retrage consimţământul.

În cazul în care copilul a împlinit vârsta de 6 ani/suferă de o afecţiune mintală, validitatea declaraţiei de consimţământ este condiţionată de aprobarea autorităţii tutelare.

În adopţia confidenţială, părintele biologic nu este notificat asupra adopţiei şi nu poate contesta decizia de adopţie. De asemenea, în procesul de adopţie, între părintele biologic şi cel adoptiv nu se realizează schimburi de informaţii referitoare la identitatea lor.

▪ Adopţia fără consimţământ parental (Codul civil, art.127)
Adopţia se poate realiza fără consimţământul parental în următoarele cazuri:
- părintele şi-a pierdut drepturile de custodie parentală prin hotărâre judecătorească definitivă;
- copilul instituţionalizat a fost declarat eligibil pentru adopţie de autoritatea tutelară;
- capacitatea legală de exerciţiu a părintelui a fost revocată din alte motive decât cele legate de vârstă;

- părinţii sunt necunoscuţi/nu au putut fi localizaţi, iar eforturile de căutare nu au avut succes;

- părintele a abandonat copilul în spital, fără a se reîntoarce în 6 săptămâni.

▪ Interdicţia obţinerii, prin adopţie, a unui avantaj financiar (Codul civil, art.129)
Adopţia nu se autorizează dacă poate conduce la obţinerea, de oricare din părţi, de avantaje financiare care depăşesc nivelul cheltuielilor justificate.
▪ Procedură
- Serviciul de protecţie a copilului contactează candidatul în termen de 15 zile de la data depunerii cererii, pentru a-i aduce la cunoştinţă procedura şi data desfăşurării testului de aptitudini (examinare fizică, psihologică). În termen de 60 de zile de la data depunerii cererii, serviciul de protecţie a copilului notifică candidatului rezultatul examinărilor. În cazul în care candidatul nu se califică, acesta nu mai are dreptul de a candida timp de un an. În cazul în care candidatul este eligibil, declaraţia de eligibilitate este valabilă pe o perioadă de 2 ani, care poate fi prelungită cu cel mult un an.
- De regulă, perioada cuprinsă între depunerea cererii de adopţie şi realizarea adopţiei este de 3 - 5 ani.

- Dispoziţiile Legii din 1997 privind protecţia copilului reglementează procedura de instruire/pregătire parentală a viitorilor părinţi adoptivi.
- Autoritatea centrală care autorizează şi monitorizează procesul de adopţie este autoritatea tutelară.
- Actorii-cheie sunt serviciile locale pentru protecţia copilului care: pregătesc procedura de adopţie potrivit deciziei în acest sens adoptată de autoritatea tutelară ; păstrează dosarele cauzelor şi copiilor adoptabili ; desfăşoară activităţi de monitorizare post-adopţie.
Adopţia privată este interzisă, iar noul Cod civil a modificat prevederile privind adopţia deschisă, care poate fi încheiată numai dacă este realizată de serviciile locale de protecţie a copilului sau de o organizaţie non guvernamentală de intermediere a adopţiei eligibilă, neputând fi încheiată direct între părţi.
Agenţiile de protecţie a copilului de la nivel judeţean şi autorităţile tutelare colectează datele care se înregistrează în banca de date privind adopţia din cadrul Ministerului pentru resurse umane, Departamentul pentru protecţia copilului şi tutelă. 
Au acces la dosarele de adopţie numai organizaţiile de intermediere a adopţiei, precum şi viitorii adoptatori pentru dosarul copilului pe care intenţionează să îl adopte (dacă a fost încheiat un acord scris în acest sens).
Copii pot avea acces la aceste dosare după împlinirea vârstei de 14 ani.

Agenţiile locale pentru protecţia copilului şi organizaţiile de intermediere a adopţiei răspund de pregătirea parentală obligatorie a părinţilor adoptivi, pe o perioadă de minimum 21 de ore. Cursul include module pe probleme juridice, de dezvoltare a copilului, de abilităţi parentale, de sprijin psihologic etc. Agenţiile de protecţie a copilului răspund de monitorizarea proceselor de adopţie, iar Ministerul pentru Resurse umane coordonează, în ansamblu, sistemul adopţiilor.

Post-adopţie, monitorizarea integrării şi dezvoltării copilului adoptat se realizează, de organizaţia prevăzută de lege sau de serviciile sociale de protecţie a copilului, pe o perioadă de 5 ani (Codul civil, art.131(2)).
Sarcinile legate de monitorizarea post-adopţie sunt reglementate de Legea din 1997 privind protecţia copilului (art.62 C, art.62 D):

- pe baza deciziei autorităţii tutelare, serviciul metodologic regional pentru protecţia copilului monitorizează adopţia pe o perioadă de maximum 5 ani de la data intrării în vigoare a deciziei;

- prima evaluare are loc după 2 luni de la încheierea adopţiei legale, iar ulterior, cu excepţia cazului în care părinţii adoptivi erau rude cu copilul adoptat, în fiecare an ;

- monitorizarea vizează integrarea copilului adoptat în noul mediu familial şi consiliere personală pentru sprijinirea părinţilor adoptivi în creşterea copilului adoptat;
- rapoartele de monitorizare întocmite de serviciul competent se transmit autorităţii tutelare care a aprobat adopţia;

- organizarea, de către serviciul metodologic regional pentru protecţia copilului, de ateliere de lucru/întâlniri pe teme specifice pentru părinţii adoptivi.

▪ Efectele legale ale adopţiei

- Statutul copilului adoptat. În cadrul familiei adoptatoare, statutul copilului adoptat este identic cu cel al copilului născut în cadrul căsătoriei.  Copilul adoptat de ambii soţi, împreună sau separat, se consideră a fi copilul ambilor soţi. Mai mult, dacă unul din soţi adoptă copilul celuilalt soţ, copilul se consideră a fi al ambilor soţi. Adopţia are efecte asupra descendenţilor celui adoptat. (Codul civil, art.132)

- Drepturile şi obligaţiile derivate din descendenţă. Prin adopţie, se anulează drepturile şi obligaţiile care derivă din descendenţa naturală legate de custodia parentală şi de menţinerea rudeniei, cu excepţia cazului în care unul din soţi a adoptat copilul celuilalt soţ. În cazuri excepţionale şi bine motivate, în cazul adopţiei deschise, autoritatea tutelară poate aproba dreptul la vizită pentru părintele biologic ce şi-a exprimat consimţământul pentru adoptarea copilului său de către soţul/soţia celuilalt părinte. (Codul civil, art.133)
- Numele copilului adoptat. Copilul adoptat primeşte numele părintelui adoptiv (obţinut prin naştere sau prin căsătorie). În cazul adoptării, în comun de către cei doi soţi, a unui copil, în cererea de adoptare, aceştia menţionează numele ce urmează a fi purtat de copil. Prin acordul părinţilor adoptivi, copilul poarte purta numele ambilor părinţi (dacă acestea diferă). În mod excepţional şi pe baza unei motivări solide, autoritatea tutelară poate permite adoptatului să îşi schimbe prenumele ; prenumele trebuie stabilit de părinţii adoptivi. Numele şi prenumele copilului adoptat se stabilesc în momentul acordării, de către autoritatea tutelară, a autorizaţiei de adopţie. (Codul civil, art.134)

- Dreptul de acces al copiilor adoptaţi la informaţii referitoare la rudele biologice. Copilul adoptat are dreptul de a solicita autorităţii tutelare informaţii referitoare la părinţii biologici, la eventualii fraţi/surori din familia biologică, având acces, după împlinirea vârstei de 14 ani, la datele de identificare ale acestora. Aceste demersuri sunt aduse la cunoştinţa părţilor din procesul de adopţie.

Înainte de dezvăluirea acestor informaţii, sunt audiaţi părinţii şi fraţii biologici ; dacă cel adoptat este minor, este audiat şi părintele adoptiv/reprezentantul legal al acestuia ; în cazul în care fratele biologic este minor, audierea se realizează cu consimţământul prealabil al reprezentantului său legal ; dacă părintele/fratele biologic nu are competenţă legală, este audiat reprezentantul legal al acestora.

Informaţiile referitoare la rudele biologice nu se furnizează persoanei adoptate dacă: nu au avut loc audierile menţionate; părintele/fratele biologic nu a permis dezvăluirea datelor de identificare ; dezvăluirea nu este în interesul superior al adoptatului (Codul penal, art.135).
▪ Revocarea şi anularea adopţiei 
- Revocarea adopţiei intervine în cazul în care părintele adoptiv prezintă dovezi irefutabile care demonstrează faptul că este tatăl copilului adoptat sau în cazul în care, prin hotărâre judecătorească definitivă, este declarat tatăl/mama copilului adoptat. (Codul civil, art.137)
- Anularea adopţiei la cererea ambelor părţi. Autoritatea tutelară are competenţa anulării adopţiei la cererea ambelor părţi. Dacă adoptatul este minor, adopţia poate fi anulată numai dacă operează în interesul superior al copilului. În timpul procedurii, autoritatea tutelară poate audia şi părinţii biologici ai copilului adoptat. Adopţia se încheie la data la care rezoluţia autorităţii tutelare devine legal obligatorie. Anularea adopţiei îşi produce efectele faţă de : părintele adoptiv ; rudele părintelui adoptiv ; persoana adoptată ; descendenţii persoanei adoptate. (Codul civil, art.138)
- Anularea adopţiei la cererea uneia din părţi. Adopţia poate fi anulată de instanţa judecătorească, în cazul în care comportamentul uneia din părţi (indiferent care) devine de nesuportat pentru cealaltă parte. Dacă adoptatul este minor, adopţia poate fi anulată în mod excepţional şi pe baza unei motivări solide, la cererea părintelui adoptiv. 
Anularea adopţiei în instanţă poate fi solicitată de oricare din părţi. În cazul în care copilul adoptat este minor, autoritatea tutelară este cea care deschide procesul/îl reprezintă în instanţă.

În procesul pentru anularea adopţiei, sunt audiaţi şi părinţii biologici ai copilului adoptat. (Codul civil, art.139)
B. ADOPŢIA INTERNAŢIONALĂ

Potrivit art.129 din Codul civil “adopţia internaţională semnifică mutarea permanentă a copilului în altă ţară ca urmare a adopţiei, indiferent de naţionalitatea părintelui adoptiv şi indiferent de schimbarea sau nu a naţionalităţii copilului.”


▪ În sensul Convenţiei de la Haga, Autoritatea Centrală este Ministerul pentru Resurse Umane.
▪ Condiţii privind potenţialii adoptatori
- Condiţiile prevăzute de lege pentru potenţialii adoptatori naţionali au aplicabilitate şi pentru potenţialii adoptatori străini. 
- Pot adopta copii din Ungaria, cetăţenii următoarelor ţări: SUA, Franţa, Olanda, Norvegia, Italia, Spania, Suedia.
▪ Condiţii privind copiii adoptabili
Cu excepţia cazului în care copilul este adoptat de o rudă sau de soţia/soţul părintelui, un copil poate fi adoptat internaţional dacă este declarat eligibil pentru adopţie sau dacă, plasat în custodia statului şi declarat eligibil pentru adopţie, nu a fost adoptat în Ungaria.
Pot fi adoptaţi internaţional numai copiii care nu au şanse de a fi adoptaţi pe plan naţional. Aceştia sunt înregistraţi în Banca de date privind adopţiile, existentă de Ministerul pentru Resurse Umane. 
Copiii de peste 8 ani şi copiii cu dizabilităţi, cu boli grave sunt consideraţi disponibili pentru adopţie internaţională.
În perioada 2008-2011, Autoritatea centrală a limitat numărul de copii la 15 pentru fiecare ţară, chiar pentru copiii mai mari de 8 ani. Au putut fi adoptaţi copiii cu dizabilităţi sau cu probleme comportamentale severe cu vârsta sub 8 ani sau un grup de peste 3 fraţi. De la jumătatea anului 2012, sunt eligibili pentru adopţia internaţională şi copiii sănătoşi cu vârsta cuprinsă între 5 şi 7.

▪ Procedura de adopţie

- Potenţialii adoptatori străini nu pot contacta direct autorităţile ungureşti cu competenţe în materia adopţiei/agenţiile pentru protecţia copilului, ci, în procedura oficială, trebuie să fie reprezentaţi de organizaţia naţională din ţara de reşedinţă, acreditată pentru adopţii.
Nici Autoritatea centrală pentru adopţii nu poate avea contacte directe cu potenţialii adoptatori străini, ci numai cu agenţiile de intermediere a adopţiei. 

Aceste organizaţii întocmesc un dosar care cuprinde un studiu de evaluare a familiei şi mediului familial şi trimit cererea, însoţită de acest studiu şi de alte documente doveditoare privind venitul, starea de sănătate (fizică şi psihică) etc. a potenţialilor adoptatori, în Ungaria, la Autoritatea centrală, în vederea înregistrării în Banca de date privind adopţiile. După înregistrare, cererile sunt transmise autorităţilor tutelare judeţene, pentru planificarea şi demararea procedurii de adopţie.

- Înainte de adopţia propriu-zisă, viitorii părinţi adoptivi au obligaţia de a locui împreună cu copilul într-un apartament închiriat/casă (nu hotel) din Ungaria, pe o perioadă de 40-45 de zile pentru a cunoaşte şi îngriji copilul, aflându-se sub supravegherea şi cu consilierea specialiştilor agenţiei de protecţie a copilului (condiţie necesară numai în cazul adopţiei internaţionale). Viitorii părinţi adoptivi pot solicita aprobarea adopţiei după cel puţin o lună de coabitare cu copilul.
▪ Monitorizarea post-adopţie

După două luni de la data adopţiei şi, ulterior, la împlinirea unui an, agenţia străină pentru adopţii are obligaţia de a trimite Autorităţii centrale din Ungaria un raport de evaluare a bunăstării şi modului de integrare a copilului adoptat. 
� T. Bodoaşcă, Legislaţia adopţiilor, Ed. C.H.Beck, Bucureşti, 2006, p.1


� Overview of Austrian Adoption Law


� HYPERLINK "http://www.adoptionpolicy.org/pdf/eu-austria.pdf" ��http://www.adoptionpolicy.org/pdf/eu-austria.pdf�


� Code Civil


http://www.ejustice.just.fgov.be/cgi_loi/loi_a1.pl?DETAIL=1804032130%2FF&caller=list&row_id=1&numero=11&rech=14&cn=1804032130&table_name=LOI&nm=1804032150&la=F&dt=CODE+CIVIL&language=fr&fr=f&choix1=ET&choix2=ET&fromtab=loi_all&trier=promulgation&chercher=t&sql=dt+contains++%27CODE%27%26+%27CIVIL%27and+actif+%3D+%27Y%27&tri=dd+AS+RANK+&imgcn.x=34&imgcn.y=10


� Code Judiciaire


http://www.ejustice.just.fgov.be/cgi_loi/loi_a1.pl?DETAIL=1967101004%2FF&caller=list&row_id=1&numero=6&rech=13&cn=1967101004&table_name=LOI&nm=1967101055&la=F&dt=CODE+JUDICIAIRE&language=fr&fr=f&choix1=ET&choix2=ET&fromtab=loi_all&trier=promulgation&chercher=t&sql=dt+contains++%27CODE%27%26+%27JUDICIAIRE%27and+actif+%3D+%27Y%27&tri=dd+AS+RANK+&imgcn.x=44&imgcn.y=14


� Code Pénal


http://www.ejustice.just.fgov.be/cgi_loi/loi_a1.pl?DETAIL=1867060801%2FF&caller=list&row_id=1&numero=2&rech=4&cn=1867060801&table_name=LOI&nm=1867060850&la=F&dt=CODE+PENAL&language=fr&fr=f&choix1=ET&choix2=ET&fromtab=loi_all&trier=promulgation&chercher=t&sql=dt+contains++%27CODE%27%26+%27PENAL%27and+actif+%3D+%27Y%27&tri=dd+AS+RANK+&imgcn.x=41&imgcn.y=12


� În acest caz, în termen de 5 ani de la data la care adopţia îşi produce efectele, adoptatorul belgian trebuie să facă o declaraţie prin care solicită atribuirea naţionalităţii belgiene copilului adoptat. Declaraţia, denumită “Declaraţie de atribuire” se depune la ambasada/consulatul Belgiei din ţara străină în care adoptatorul are reşedinţa. Dacă adoptatorul are reşedinţa în Belgia, declaraţia se adresează ofiţerului de stare civilă din comuna de reşedinţă. Naţionalitatea se acordă adoptatului la data depunerii declaraţiei.


� LOI n° 2005-744 du 4 juillet 2005 portant réforme de l'adoption


http://www.legifrance.gouv.fr/affichTexte.do?cidTexte=JORFTEXT000000262154&dateTexte=&categorieLien=id


� Code civil


http://www.legifrance.gouv.fr/affichCode.do?dateTexte=20140120&cidTexte=LEGITEXT000006070721&fastReqId=802772653&fastPos=1&oldAction=rechCodeArticle


� Code de l'action sociale et des familles


http://www.legifrance.gouv.fr/affichCode.do?cidTexte=LEGITEXT000006074069&dateTexte=20140120


� LOI n° 2002-93 du 22 janvier 2002 relative à l'accès aux origines des personnes adoptées et pupilles de l'Etat


http://www.legifrance.gouv.fr/affichTexte.do?cidTexte=JORFTEXT000000593077&fastPos=1&fastReqId=1259321109&categorieLien=id&oldAction=rechTexte


� Overview of German Adoption Law


� HYPERLINK "http://www.adoptionpolicy.org/pdf/eu-germany.pdf" ��http://www.adoptionpolicy.org/pdf/eu-germany.pdf� 


� Codul civil, art.1744


� Legea privind plasamentul spre adopţie, art.2(1)


� Legea privind plasamentul spre adopţie, art.2(2)


� Legea privind plasamentul spre adopţie, art.3(2)


� Codul civil, art.1741 (2) 1


� Codul civil, art.1741 (2) 2 şi 4


� Codul civil, art.1745


� Codul civil, art.1743


� Codul civil, art.1743, 2


� Codul civil, art.1747(2) 1


� Codul civil, art.1752(1)


� Legea privind procedura necontencioasă, art.49(1)


� Legea cetăţeniei, art.3 nr.3 şi art.6


� Codul civil, art.1764(1)


� Codul civil, art.1764(2), (3)


� În prezent, organizaţiile autorizate pentru intermedierea adopţiei internaţionale sunt: Adopsjonsforum, Verdens Barn şi InorAdopt.





� Legea adopţiei, art.7B


� Şi Legea adopţiei, art.15(1)


� EU mapping of child protection systems, Lot 16 – Hungary, 2 April 2014


http://www.bettercarenetwork.org/sites/default/files/EU%20mapping%20of%20child%20protection%20systems.pdf


� Act V of 2013 on the Civil Code


 https://tdziegler.files.wordpress.com/2014/06/civil_code.pdf





� EU mapping of child protection systems, Lot 16 – Hungary, 2 April 2014, pp 154-155


http://www.bettercarenetwork.org/sites/default/files/EU%20mapping%20of%20child%20protection%20systems.pdf

